10 Fakta Menarik Mengenai Tamadun Inca

Tamadun Inca (c. 1400-1533 M) merupakan antara tamadun paling penting di Amerika Selatan, terutama dari sudut pengaruh dan warisan budayanya. Inca bermula sebagai sebuah suku kecil yang berkembang secara stabil sehingga ia berupaya menak-luki tamadun-tamadun lain di sepanjang pesisir pantai dari Columbia hingga ke Argentina.

Mereka terus diingati dalam sejarah berikutan sumbangannya dalam bidang agama, seni bina, dan pembinaan rangkaian jalan di seluruh wilayah naungannya. Berikut adalah sepuluh persoalan tentang tamadun Inca yang harus diketahui.

Empayar Inca terbentang luas di pesisir pantai Amerika Selatan, bermula dari Columbia moden hingga ke Ecuador, Peru, dan Argentina. Tamadun tersebut banyak mempengaruhi kehidupan masyarakat yang hidup di dalam mahupun di luar jajahan tak-luknya. Empayar Inca merupakan empayar pra-Columbia yang paling besar pernah berdiri di benua Amerika, dengan keluasannya meliputi 770, 000 batu persegi dan dihuni oleh kira-kira 6-14 juta manusia.

Semasa Empayar Inca tumbang di tangan Francisco Pizarro (c. 1471-1541 M) pada kurun ke-16 M, ia sudah pun mengalami kemunduran akibat pergo-lakan dalaman dan penularan wabak (yang dibawa oleh peneroka-peneroka Eropah). Bagaimanapun, pengaruh mereka tidak luntur sebaliknya kekal hidup sehingga hari ini.

Misalnya, konsep keluarga Inca – merangkumi ibu-ibu saudara, bapa-bapa saudara, sepupu-sepapat, dan kerabat jauh – masih lagi diterapkan di rantau berkenaan, di mana seluruh anggota masyarakat dianggap sebagai sebuah keluarga dan setiap seorang dari mereka digalakkan untuk melayan jiran-jiran mereka sama seperti keluarga sendiri.

Agama panutan Inca juga mempengaruhi agama-agama lain di rantau tersebut hinggakan pada zaman moden sekalipun, bangunan-bangunan suci Kristian ditempatkan di lokasi-lokasi yang dianggap keramat oleh masyarakat Inca, seperti bukit-bukau, puncak gunung, dan juga kawasan berhampiran tasik, sungai ataupun laut – bersesuaian dengan kepercayaan tradisi yang mengaitkan tempat-tempat tersebut dengan dewa-dewi Inca. ‘Pantang-Larang Utama’ Inca seperti ‘Jangan Mencu-ri, Jangan Berdusta, Jangan Culas’ juga masih diamalkan di rantau berkenaan.

Agama yang dianuti masyarakat Inca bersifat politeisme, di mana dewa-dewi dipercayai mengawal alam semesta dan mempengaruhi kehidupan manusia secara signifikan. Sebagai contoh, Pachacamac si dewa pencipta bertanggungjawab mencipta manusia dan tumbuh-tumbuhan, serta mengawasi proses pertumbuhan dan penuaian hasil tanaman. Jika Pachacamac bersenang hati dengan manusia, maka segala proses tersebut dipercayai akan berjalan dengan lancar. Namun jika ia murka, maka Pachacamac akan menimpakan gempa bumi sebagai bencana.

Justeru, manusia bertanggungjawab menenteramkan Pachacamac – dan dewa-dewi lain – dengan memberikan sembah kor-ban, termasuklah kor-ban manusia (baik kaum lelaki, wanita mahupun kanak-kanak). Kuil-kuil dan bangunan-bangunan keagamaan turut didirikan khusus buat mereka. Begitu juga dengan pembinaan rangkaian jalan-raya yang menghubungkan antara satu masyarakat dan satu masyarakat lain, di mana antara lain ia turut dipicu oleh faktor agama.

Agama Inca mengajarkan kepercayaan terhadap tiga alam:

Jauh sebelum agama Kristian diperkenalkan di rantau Amerika Selatan, Inca sudah pun mempunyai konsep ‘syurga’ dan ‘neraka’ yang tersendiri. Prinsip utama dalam agama Inca adalah Ama sua, Ama lulla, Ama chella (Jangan Mencu-ri, Jangan Berdusta, Jangan Culas).

Kononnya, jika mereka mematuhi prinsip tersebut sepanjang hidup, maka sesudah men!ngg4l dunia, rohnya akan dibawa ke Tanah Matahari (syurga). Tanah Matahari disifatkan sebagai ranah yang hangat, nyaman, dan mendamaikan. Sebaliknya, jika prinsip tersebut dilanggar dan diabaikan, maka rohnya akan dibawa ke alam neraka yang sejuk beku dan diselimuti kegelapan.

Selain ditempatkan di dua alam tersebut, ada juga roh yang dikembalikan semula ke dunia dan diberikan peluang kedua untuk memperbaiki kehidupannya. Keadaan ini berlaku khusus untuk roh yang timbangan amalnya seimbang antara baik dan jahat. Masyarakat Inca juga mengamalkan budaya memumiakan mayat dan meletakkan barang-barang persemadian bersama si mati.

Si mati yang telah dimumiakan kebiasaannya dibiarkan dalam postur duduk menegak di dalam kubur, berbeza dengan tamadun-tamadun lain yang meniarapkan mereka; sebab-musabab di sebalik amalan ini tidak diketahui memandangkan tamadun Inca tidak mempunyai bahasa bertulis.

Sistem kemasyarakatan Inca didasarkan pada institusi kekeluargaan dan masyarakat sekeliling (disebut sebagai ayllu) yang rata-ratanya mengamalkan aktiviti pertanian. Setiap ayllu bertanggungjawab mengusahakan kawasan-kawasan tertentu, dan setiap satunya diselia oleh sekumpulan pembesar yang dikenali sebagai kuraka.

Masyarakat Inca lebih mengutamakan kaum lelaki, namun kaum wanita juga dihormati dan dibenarkan untuk berkhidmat sebagai dukun wanita atau bekerja dalam jabatan kerajaan.

Anak-anak lelaki kebiasaannya digalakkan untuk mewarisi sebarang kedudukan peranan, atau pekerjaan orang tua mereka, sambil anak-anak gadis pula digalakkan meneladani ibu masing-masing baik dalam hal perkahwinan, melahirkan anak, dan menjaga rumah. Bagaimanapun, ada juga sebahagian daripada mereka yang memilih untuk menjadi dukun wanita, pembuat bir dan lain-lain. Kebiasaannya, mana-mana anak gadis yang berkahwin akan diberikan kebebasan untuk mengusahakan tanah milik keluarga suaminya.

Kaum wanita jugalah yang biasanya menyedia dan menghidangkan makanan. Makan malam, iaitu waktu di mana kaum keluarga – kadangkala termasuklah jiran-tetangga – berkumpul dianggap sebagai rutin harian yang paling penting kerana ketika itulah, dewa-dewi dipuji dan disyukuri, sambil manusia pula digauli. Kegiatan masa lapang yang menjadi kebiasaan masyarakat Inca antara lain adalah bersukan, bernyanyi, bercerita, dan berlumba lari. Secara asas, kehidupan seharian mereka berkisar antara bekerja di siang hari, beristirehat di malam hari, dan mengadakan keraian serta upacara keagamaan.

Secara umum, masyarakat Inca hanya makan sayur-sayuran dan buah-buahan. Daging kebiasaannya disimpan untuk dinikmati sebagai juadah istimewa sewaktu berlangsungnya pesta atau upacara keagamaan.

Masyarakat Inca juga masyhur dengan penggunaan kuinoa, jagung, lada, dan tepung ubi kayu. Mereka tidak mempunyai pasar – masing-masing menghasilkan makanan sendiri dan lebihan makanan pula ditukar dengan barangan lain seperti selimut atau bakul. Justeru dalam erti kata lain, makanan juga adakalanya berfungsi seperti matawang wang buat masyarakat Inca.

Pentadbiran Empayar Inca dijalankan secara berperingkat, bermula daripada maharaja dan kemudian disusuli oleh sepuluh orang pembesar istana, sepuluh pembesar tempatan, hinggalah ke peringkat masyarakat bawahan. Pentadbiran juga dipermudahkan lagi dengan kewujudan rangkaian jalan-raya dan jaringan komunikasi yang efisien, di mana sebarang pemberon-takan, se-rangan, atau bencana alam dapat ditangani dengan pantas dan undang-undang serta titah perintah maharaja yang diwartakan di ibu kota Cuzco pula dapat disampaikan ke setiap lapisan masyarakat dengan berkesan.

Empayar Inca dihubungkan antara satu wilayah dan satu wilayah menerusi sistem jalan-raya yang sangat luas (25,000 batu luas) sekaligus membolehkan komunikasi berlaku dengan pantas. Utusan-utusan yang bertugas pula hidup secara berpasangan, di mana ketika salah seorang daripada mereka berehat, seorang yang lain perlu bersiap-sedia untuk menghantar pesanan.

Dengan adanya sistem jalan dan khidmat penghantaran pesanan sebegini, arahan keten-teraan dapat disampaikan dengan berkesan. Di samping itu, terdapat juga stesen perhentian, rumah tumpangan, dan gudang simpanan di sepanjang jalan bagi tujuan membekali pasukan ten-tera, menyediakan tempat beristirehat buat para pengembara, dan mewujudkan pekerjaan bagi mereka yang menceburi perkhidmatan menghantar pesanan.

Inca tidak mempunyai sistem tulisan. Akan tetapi, mereka mempunyai satu sistem penyimpanan-rekod yang dikenali sebagai quipu yang menggunakan tali-tali bersimpul bagi menyampaikan maklumat. Bagaimanapun, sejarahwan sehingga hari ini masih belum berjaya memahami isi pesanan quipu dan bagaimana ia berfungsi.

Tapak tinggalan tamadun Inca yang paling masyhur ialah Machu Picchu yang terletak di banjaran Gunung Andes di Lembah Urubamba. Monumen tersebut dibangunkan oleh raja Inca yang ke-9, iaitu Pachacuti Inca Yupanqui (memerintah 1438-1471 M) sekitar tahun 1450 M dan ia dianggap sebagai sebuah tempat yang suci. Nama ‘Machu Picchu’ membawa maksud ‘bukit tua’ dan dipercayai ia pada asalnya merupakan sebahagian daripada tanah milik Pachacuti Inca Yupanqui.

Ada yang berpendapat monumen tersebut dibangunkan sebagai tempat pemujaan atau, mungkin juga sebuah perkubuan. Kompleks Machu Picchu dibekali dengan sumber air yang diambil dari mata-mata air semula jadi yang dialirkan melalui saliran-saliran yang diperbuat daripada batu. Setelah kejatuhan Empayar Inca, tapak tersebut ditinggalkan dan ia hanya ditemui semula oleh Hiram Bingham pada tahun 1911 M. Pada hari ini, ia merupakan sebuah Tapak Warisan Dunia UNESCO dan telah pun diundi sebagai salah sebuah Keajaiban Dunia yang baru.

Pasukan ten-tera Inca dibentuk mengikut sistem perpuluhan, bermula daripada sepuluh orang angggota hinggalah 10,000 orang anggota. Gelaran ketua tentera berbeza mengikut bilangan tentera yang diketuainya; chunka kamayua bagi 10 orang tentera, pachaka kuraka bagi 100 orang tentera, waranqa kuraka bagi 1000 orang tentera, dan hunu kuraka bagi 10,000 orang tentera. Keseluruhan pasukan ten-tera ini pula secara rasmi berada di bawah perintah langsung maharaja.

Empayar Inca tumbang pada tahun 1533 M di tangan t3nt3ra-t3nt3ra Sepanyol yang dipimpin oleh Francisco Pizarro. Bagaimanapun, pada hakikatnya tamadun tersebut sudah pun mengalami kemunduran sejak beberapa tempoh sebelumnya. Empayar Inca – sama seperti Empayar Assyria di Timur Dekat – mengembangkan kekuasaannya menerusi jalan penak-lukan, justeru kebanyakan rakyat jelatanya menyimpan dendam dan perasaan tidak puas hati terhadap penguasa Inca.

Kesempatan ini diambil oleh Pizarro yang menghasut masyarakat tempatan untuk bangkit menen-tang pemerintah Inca yang kononnya bersifat zalim. Pemberon-takan-pemberon-takan di seluruh empayar sememangnya sudah tercetus sebelum ketibaan Pizarro lagi. Wabak penyakit (khususnya cacar air) yang dibawa oleh orang-orang Eropah memburukkan lagi keadaan memandangkan ia meragut banyak nyawa masyarakat Inca (sehingga 90% dari keseluruhan populasi).

Oleh hal demikian, walaupun Pizarro diberikan kredit sebagai individu yang menjatuhkan Empayar Inca, sejarahwan berpendapat empayar tersebut lambat-laun akan tetap tumbang dengan sendirinya memandangkan ia tidak lagi berupaya mengekalkan kesatuan dalam kalangan rakyatnya .

TERJEMAHAN
Joshua J. Mark. (19 Februari 2020). Ten Facts You Need to Know about the Inca. Ancient History Encyclopedia.


Melayu Afrika Selatan Dan Melayu Nusantara

Pada 6 Mac 1806, Belanda telah menyerahkan Cape Town di Afrika Selatan kepada British. Oleh itu, molek benarlah kalau aku ceritakan serba sedikit tentang khazanah ulung Bumi Cape Town iaitu Melayu Cape Town.

Melayu di Afrika Selatan atau lebih dikenali sebagai Melayu Cape adalah orang Melayu asal dari Nusantara yang dibawa oleh kolonial VOC atau nama lainnya Syarikat Hindia Timur Belanda ketika zaman penjajahan.

Ada yang dibawa dari Melaka dan ramai lagi yang dibawa dari Kepulauan Jawa, Sulawesi dan sekitar. Para penentang tegar VOC dan ulamak juga tidak terlepas daripada kerakusan Belanda ini. Seperti juga kegunaan Seychelles pada British dalam kisah isolasi Sultan Abdullah, Cape Town amat berhasil dalam memadamkan api penentangan yang ditunjangi oleh tokoh-tokoh ini. Ini adalah terang-terangan dasar pecah dan perintah yang diamalkan oleh Belanda.

Jan van Riebeeck telah menjadikan Cape Town sebagai ‘supply base’ atau pengkalan bekalan untuk kapal-kapal Belanda dan juga dari negara lainnya. Kapal-kapal yang berlabuh ini bakal meneruskan perjalanan sama ada ke Barat (Eropah) atau ke Timur (India dan Nusantara).

Atas gesaan van Riebeeck, Orang Belanda yang berhijrah membuka penempatan baru di Cape Town diwajibkan menjalankan aktiviti pertanian untuk menyediakan bekalan makanan bagi kapal-kapal yang berlabuh.

Maka, bermulalah episod duka di Cape Town di mana ribuan orang asal Afrika, Asia Selatan dan Nusantara dijadikan hamba bagi tujuan ini. Sebelum kedatangan van Riebeeck, Cape Town bolehlah dikatakan tiada hamba abdi.

Antara tokoh Nusantara yang terkenal di Cape Town ialah Sheikh Yusuf Al-Taj Maqasari. Beliau dilahirkan pada tahun 1626 di Makassar dan merupakan tokoh yang bertanggungjawab menyebarkan Islam di Cape Town. Sheikh Yusuf bersama dengan Sultan Ageng telah menentang VOC dan akhirnya beliau ditangkap, dihantar ke Ceylon (Sri Lanka) dan akhirnya ke Cape Town.

Untuk menghalang beliau daripada menyebar Islam, Sheikh Yusuf diasingkan ke sebuah ladang yang bernama Zandvliet namun, usaha ini gagal kerana di Zandvliet yang pada ketika itu di bawah selenggara Reverend Petrus Kalden telah menjadi pusat komuniti asas mereka yang beragama Islam dan tempat di mana hamba abdi melarikan diri. Permintaan untuk membebaskan Sheikh Yusuf tidak pernah dilayan oleh VOC dan akhirnay beliau meninggal dunia di Zandvliet. Kini, Zandvliet dikenali secara rasminya sebagai Macassar.

Tokoh kedua yang aku rasakan amat penting kepada perkembangan Islam di Cape Town ialah Imam Abdullah Kadi Abdus Salaam atau lebih dikenali sebagai Tuan Guru. Beliau berasal dari Tidore, Kepulauan Maluku dan dipenjarakan di Robben Island pada tahun 1780. Robben Island adalah pulau penjara yang didiami oleh Nelson Mandela sebahagian besar hiduonya dalam tahanan. Semasa dalam tahanan Tuan Guru menyiapkan sebuah kitab yang dinamakan ‘Makrifan Al-Islam Wa Al-Iman’. Setelah Tuan Guru dibebaskan, beliau telah mengubahsuai sebuah gudang untuk dijadikan masjid yang dinamakan Masjid Auwal. Beliau seorang hafiz dan dikatakan naskhah Al-Quran pertama yang dibukukan di Cape Town datangnya daripada usaha beliau.

Makam Sheikh Yusuf, Tuan Guru dan tamu agung lainnya dinamakan Makam Kramat dan boleh diziarahi di Signal Hill.

Pada masa kini, lebih daripada 100,000 orang yang boleh diidentifikasikan sebagai Melayu Cape menetap di Cape Town dan kebanyakan daripada mereka menetap di Signal Hill atau lebih dikenali sebagai Bo-Kaap dan juga di District 6.

Hubungan yang erat di antara Melayu Cape dan Malaysia diwujudkan setelah negara itu bebas daripada fahaman Apartheid dan sudah pasti Melayu Cape yang menganggap diri mereka sebagai sebahagian daripada ‘Black Movement’ atau ‘Colored’ memainkan peranan penting dalam penentangan sistem Apartheid yang zalim.

Namun, Melayu Cape sudah berasimilasi dengan penduduk tempatan lainnya melalui perkahwinan dengan bangsa lain yang dibawa dari Asia Selatan, dari Madagascar dan juga penduduk asal Afrika. Tidak ramai dari generasi Melayu Cape ini mampu berbahasa Melayu lagi. Bahasa utama yang dituturkan sudah pasti Afrikaans iaitu bahasa rasmi Afrika Selatan.

Kalau hendak diikutkan, memang kisah hidup Melayu Cape ini agak memilukan. Mereka dipisahkan daripada kehidupan azali di Nusantara. Mereka dipisahkan daripada sanak-saudara. Mereka juga dijadikan hamba abdi, namun, perancangan Allah itu hebat sekali.

Dengan kedatangan Melayu Nusantara ke Cape Town, tertegaknya Islam di Bumi Afrika Selatan. Dengan kedatangan Melayu Nusantara, syiar Islam itu mekar sekali dan dengan kedatangan Melayu Nusantaralah azan berkumandang indah di bumi asing ini.

Sekian

-Afzan Yusuf-
www.afzanyusuf.com


Impak BTS Pada Ekonomi Korea Selatan

Baru-baru ini, kumpulan K-Pop popular BTS mengeluarkan lagu terbaru mereka iaitu Dynamite. Ya, ia menjadi kegilaan ramai peminat K-Pop ketika ini.

Namun siapa sangka lagu yang dinyanyikan dalam Bahasa Inggeris itu berupaya menjana pendapatan sebanyak 1.7 trilion won (RM5.96 bilion) untuk ekonomi Korea Selatan.

Menerusi Dynamite, ia mengesahkan kedudukan BTS sebagai artis Korea Selatan paling terkenal di dunia. Di Amerika Syarikat misalnya, lagu tersebut membuat kemunculan pertama dengan muncul juara carta Billboard Hot 100.

Ianya sekaligus mengatasi pencapaian Psy dan lagunya, Gangnam Style yang hanya berjaya menjadi naib juara carta berkenaan selama tujuh minggu pada 2012.

Berdasarkan analisis yang dibuat oleh Kementerian Kebudayaan, Pelancongan dan Sukan Korea Selatan, Dynamite juga menjana aktiviti ekonomi bernilai 1.7 trilion won dan mewujudkan lebih 8,000 pekerjaan baru.

Jualan langsung dijangka menyumbang sebanyak 400 bilion won, jualan kosmetik (600 bilion won) dan jualan makanan dan minuman (180 bilion won).

Anggaran ini dibuat selepas menganalisis jualan yang dibuat syarikat label BTS, Big Hit Entertainment dan statistik dari Jabatan Kastam Korea Selatan, Bank of Korea dan data Google Trends.

Bagaimanapun, analisis itu tidak memasukkan pelancongan asing berikutan sekatan perjalanan yang dikenakan akibat pandemik Covid-19. Keputusan sekatan itu juga menyebabkan beberapa konsert yang dirancang terpaksa dibatalkan.

Kementerian dalam satu kenyataan berkata, “Sekiranya kami memasukkan anggaran pendapatan pelancongan, kami menjangkakan kesan ekonomi negara juga akan menjadi lebih kuat.” Kementerian turut menambah ia boleh meningkatkan lagi imej dan nilai jenama negara itu di pentas dunia.

K-Pop dan drama Korea merupakan salah satu daripada eksport budaya Korea Selatan yang paling berjaya. Salah satu komponen utama gelombang Hallyu sejak 20 tahun lepas, industri itu kini bernilai AS$5 bilion (RM20.82 bilion).


Komedi Senjata Propaganda WWII Britain

Pada satu lewat malam di London pada tahun 1940, seorang warga Austria sibuk menulis sesuatu di atas mejanya. Walaupun tumpuannya kadangkala terganggu dengan bunyi siren serangan udara yang dianggapnya sebagai ‘bunyi jentera perang dari neraka’, Robert Lucas terus menulis demi tanah airnya. Ya, Lucas sebenarnya seorang penulis yang menulis sebuah drama radio BBC dengan fokus para pendengar mereka ialah penduduk Third R3ich. Tujuannya satu: membuatkan mereka ketawa.

Penulis Austria ini telah bekerja dengan Perkhidmatan Jerman BBC yang mula muncul selepas krisis Sudeten pada tahun 1938. Matlamat bahagian propaganda BBC ini satu sahaja iaitu memecah monopoli rejim N4zi Jerman ke atas berita di negara berkenaan. Rejim tahu mereka tidak boleh menyekat siaran radio negara-negara luar dari memasuki Jerman tetapi mereka boleh menjadikannya satu jenayah. Sesiapa yang berani mendengar siaran radio negara-negara musuh ini bakal berhadapan dengan hukuman penjara. Dan jika mereka didapati menyebarkan berita yang mereka dengar kepada orang lain, maka pelbagai jenis hukuman m4ti akan dikenakan dari skuad pen3mbak hinggalah tali gantung.

Tetapi kenapa BBC memilih genre komedi dalam latar masa yang menekan itu? Jenaka dengan tujuan menaikkan moral di medan domestik dilihat satu strategi yang berjaya seperti yang dibuat dalam drama radio satira BBC, It’s That Man Again. Tetapi bolehkah ia digunakan sebagai bahan propaganda anti-N4zi? Dan persoalan lebih utama, masihkah ada yang akan mendengar? Justeru bila Lucas menulis Die Briefe des Gefreiten Adolf Hirnschal, dia tidak tahu sama ada adakah warganegaranya mendengar kisah-kisah sebegini. Programnya bersama dua lagi siri satira bertajuk Frau Wernicke dan Kurt und Willi yang dihasilkan pada tahun 1940 merupakan pendekatan eksperimen dan berani Perkhidmatan Jerman pada tahun-tahun awalnya.

Pada tahun-tahun awal penubuhannya, perkhidmatan ini mengalami masalah kekurangan staf, peralatan dan organisasi diperlukan untuk mengurus kempen propaganda balas pihak musuh secara harian. Radio pada ketika itu masih lagi baru dan siaran ke negara musuh merupakan satu pendekatan lain dari yang lain. Ini menyebabkan wujud elemen kreativiti dan semangat mahu mencuba dalam kalangan staf. Bagi BBC, perkhidmatan ini dilihat satu peluang walaupun ada yang menganggap perbuatan menyiarkan propaganda anti-N4zi sebagai satu perbuatan sia-sia. Salah seorang yang berpandangan sedemikian ialah Pengarah Penyiaran Eropah BBC, Noel Newsome.

Untuk menjayakan program propaganda ini, beberapa syarat perlu dipenuhi. Pertama, skrip Bahasa Inggeris tetapi sebutannya nampak semulajadi. Kedua, program satira itu harus mengandungi pengetahuan intim berkenaan Jerman sehingga boleh diterima penduduk. Tetapi hubungan kerja antara pihak BBC, pegawai bahagian propaganda dengan penduduk-penduduk Jerman yang duduk dalam buangan ini bukanlah mudah di mana Lucas dan rakan senegaranya sentiasa dipandang dengan rasa curiga.

Die Briefe des Gefreiten Adolf Hirnschal berkisar tentang siri surat yang ditulis oleh seorang tentera W3hrmacht fiksyen bernama Adolf Hirnschal. Hirnschal digambarkan sebagai seorang yang setia terhadap Fvhr3rnya. Tetapi di sebalik pernyataannya yang setia walaupun kadang-kadang dianggap pelik, siri satira ini turut mendedahkan kebodohan di sebalik slogan yang dilaungkan rejim. Contoh dalam surat pertamanya selepas Operasi Barbarossa dilancarkan, Hirnschal menyambut baik berita dirinya ditempatkan di Medan Timur (Eastern Front) kerana boleh ‘berkawan’ dengan tentera Rusia. Hirnschal menambah, “Bukankah Fvhr3r mengatakan persahabatan kita dengan orang Rusia akrab dan tidak boleh digugat?” Contoh satira ini mendedahkan sisi hipokrit rejim pimpinan Ad0lf H1tler terhadap Rusia.

Taktik yang digunakan Lucas dalam satiranya itu turut digunakan oleh penulis dan sejarawan seni Jerman, Bruno Adler dalam siri satiranya Frau Wernicke. Watak utama Frau Wernicke ialah seorang suri rumah yang tabah dan berhati baik tetapi mempunyai mulut murai. Dalam kebanyakan monolognya, dia mengeluh tentang ketidakadilan, catuan makanan dan propaganda yang disebarkan sekitar Jerman tapi masih dalam konteks yang masuk akal. Dengan menggabungkan sokongan naifnya terhadap rejim dengan realiti sebenar kehidupan zaman perang, nilai subversif yang dibawa Adler mudah menangkap minat pendengarnya.

Selain Frau Wernicke, Kurt und Willi turut dihasilkan oleh Adler. Satira ini berkisar tentang kisah dua sahabat yang memegang jawatan berbeza dalam kerajaan. Kurt merupakan seorang guru manakala Willi pula merupakan seorang pegawai Kementerian Propaganda rejim. Bila mereka bertemu di bar selepas waktu kerja, Kurt memainkan peranan sebagai seorang warga Jerman yang naif. Manakala Willi pula seorang yang suka mengambil kesempatan, tidak bermoral dan sinikal yang suka membocorkan pelbagai rahsia yang digunakan kementerian berkenaan.

Tetapi apakah siri satira ini benar-benar berhasil seperti dibayangkan Lucas, Adler dan BBC? Jawapan itu muncul pada akhir perang apabila lambakan surat dihantar ke Perkhidmatan Jerman BBC. Surat-surat ini merupakan respon para pendengar yang mendengar siri satira mereka. Seorang penghantar mendedahkan satira-satira yang dihasilkan menyelamatkannya dari membunuh diri. Sementara seorang lagi penghantar memberitahu satira-satira ini memberi kekuatan moral kepadanya untuk tidak terlibat dengan j3nayah p3rang N4zi. Tetapi kebanyakan penghantar mendedahkan satira-satira yang dihasilkan mewujudkan sedikit cahaya keceriaan dalam kehidupan mereka semasa p3rang.

Dan paling penting, rejim tidak dapat menyaingi apa yang ditawarkan oleh Perkhidmatan Jerman BBC. Mungkin atas sebab itu juga, ia merupakan kunci kejayaan utama program satira propaganda anti-N4zi itu. Walaupun monolog Hirnschal atau Wernicke kadangkala boleh sampai ke tahap tidak masuk akal, keupayaannya membikin warga Jerman yang tertekan semasa p3rang untuk tersenyum merupakan bukti perjuangan Lucas menyelamatkan jiwa-jiwa orang Jerman tidaklah sia-sia seperti yang didakwa.

RUJUKAN:

Moorehead, Kristina. (2019). How Britain fought H1tl3r with humour. BBC Culture. http://www.bbc.com/culture/story/20190829-how-britain-fought-hitler-with-humour


Larian Serum 125: Bagaimana Anjing Selamatkan Alaska Daripada Wabak

Kalau peristiwa ni difilemkan ala Mission Impossible, aku yakin watak utama filem ni adalah anjing. Lebih tepat, anjing baka Siberian Husky.

Pada musim sejuk 1925, pekan kecil Nome, Alaska alami krisis yang mereka tak pernah jangka sebelum ni. Wabak epidemik diphtheria menular pantas dan mampu membunuh seluruh komuniti di Nome.

Apa tu diphtheria? Ia adalah jangkitan bakteria yang menyerang hidung serta tekak. Boleh mambawa maut jika dibiarkan. Hari ni, penyakit ini jarang wujud kerana kebanyakan manusia sudah divaksinkan, tapi kes ni tak sama pada 1925.

Situasi lebih teruk berbanding dijangka sebab stok toksin diphtheria pakar perubatan di Nome, Dr. Welch sudah tamat tempoh beberapa bulan awal. Serum ni perlu dibawa dari tanah besar AS yang jaraknya lebih 1,000 batu jauhnya. Dr. Welch sudah buat tempahan, tetapi penghantaran ditangguhkan pula.

Musim sejuk sudah menerpa, maksudnya pelabuhan telah ditutup kerana ais. Nampaknya , Dr. Welch kena menunggu hingga musim bunga untuk ais mula mencairlah. Tak menunggu lama, telegram kecemasan dihantar ke Perkhidmatan Kesihatan Awam AS di Washington oleh Dr. Welch, meminta penghantaran 1 juta unit antitoksin.

Lembaga kesihatan pun bermesyuarat untuk bincangkan kaedah penghantaran antitoksin tu. Penghantaran kapal terbang dah ditolak awal2 kerana risiko berbahaya masa musim sejuk ni. Pejabat Pos AS cuba buat penerbangan pada suhu – 20°C, mereka cuma mampu terbang sejauh 260 batu (420 km). Ada juga yang terhempas.

Dr. Welch pula tak sanggup menunggu selama itu sebab serum itu hanya mampu bertahan selama 6 hari saja. Nak tak nak, anjing-anjing ni kena lengkapkan perjalanan kurang suku daripada tempoh biasa, 25 hari.

Maka, mereka putuskan bahawa penghantaran 1.1 juta unit dari Seattle ke Seward melalui laut memakan masa 6-7 hari. Penghantaran dari Seward ke Nenana melalui kereta api dan diteruskan ke Nome dengan jarak 674 batu (1085 km) oleh kereta luncur anjing. Tempoh masa asal penghantaran adalah 25 hari.

Cabaran pertama mereka, elakkan membeku sampai mati.

Siberian Husky ada banyak bulu sekunder yang sangat halus dan berpintal berbanding baka lain. Bulu ini memerangkap udara hangat ke badan, macam jaket. Anjing-anjing ini juga menggunakan ekor mereka untuk hirup udara hangat di malam hari.

Kebetulan, Hospital Kereta Api Anchorage ada 300,000 unit serum. Bekalan ni dibungkus dalam silinder besi dan dihantar cepat ke Nenana. Bekalan ni akan mengawal epidemik sementara menunggu bekalan serum lebih besar.

Bekalan tadi tiba di Nenana pada 27 Januari 1925. Musher pertama, William “Wild Bill” Shannon terima bekalan dan berlepas dengan 11 anjing. Musim sejuk ketika itu dahsyat sampai cecah -50°C. Dia berlari bersama anjingnya atas sungai beku untuk kekalkan tubuhnya panas. Selepas melengkapkan perjalanan sejauh 52 batu, sebahagian mukanya hitam dek “frostbite” dan alami hipotermia. Malah, Shannon kehilangan 3 ekor anjingnya sepanjang perjalanan tu.

Shannon menghantar bekalan ke Edgar Kalland di Tolovana. Kalland meredah hutan menuju Manley Hot Springs sejauh 31 batu sampaikan tangannya beku di pemegang kereta luncur. Musher seterusnya, Edgar Nollner menghadap kabus berais dan dia terlupa melitupi kawasan terdedah dua anjingnya. Kedua-dua anjing itu tumbang dek “frostbite”, Nollner terpaksa menarik kereta luncur seorang diri. Akhirnya, kedua-dua anjingnya mati.

Tommy Patsy berlari menghantar Bekalan serum sejauh 36 batu ke Jack Nicolai yang akan membawanya ke Unalakleet. Situasi semakin terdesak dengan kes direkodkan menaik ke 27 kes. Surat khabar tempatan pun melaporkan, “segala harapan terletak pada anjing dan pemandunya… Nome terlihat seperti bandar yang ditinggalkan”.

Bila musher seterusnya, Leonard Seppala terima bekalan serum dari Henry Ivanoff, hari sudah malam dan ribut dahsyat menuju Teluk Alaska. Walaupun meredah ribut waktu malam dah dikira cubaan bunuh diri, Seppala tetap teruskan juga.

Dia bergantung penuh ke Togo, anjing ketuanya untuk meredah ais. Laluan ni adalah laluan paling bahaya kerana pergerakan berterusan oleh ombak laut dan angin. Anjing-anjing Seppala meredah 260 batu (420 km) dalam masa 4.5 hari saja.

Charlie Olson menghantar bekalan ke Gunnar Kaasen pula. Kaasen meneruskan perjalanan berbaki 25 batu (40 km) bersama Balto, ketua anjingnya dan tiba di Nome pada 5.30 pagi. Tidak ada satu ampul antitoksin pun yang rosak dan ia dicairkan dan disediakan pada tengah hari.

3 minggu selepas suntikan vaksin, kes mula menurun. Masa tu, baki bekalan 1 juta unit sudah pun tiba menggunakan kereta luncur anjing juga. Banyak pemandu dan anjing asal terlibat dalam larian kedua dan menghadap isu yang sama juga.

Kesemua musher dan anjingnya menerima surat pujian (letter of commendation) daripada Presiden Calvin Coolidge. Sekelip mata, Leonhard Seppala dan Gunnar Kaasen menjadi selebriti bersama anjingnya, Togo dan Balto.

Tugu Balto didirikan di Central Park di Bandar New York pada 1925. Untuk menghargai larian serum bersejarah ini, Iditarod Trail Sled Dog Race diadakan bermula dari Anchorage ke Nome sejauh 1,000 batu.

Memang besar jasa musher dan anjing-anjing mereka menghantar serum sampai nyawa mereka jadi taruhan.

RUJUKAN:

1. Kaushik Patowary (Amusing Planet), The 1925 Serum Run To Nome : The Incredible Story of How a Remote Alaskan Town Was Saved From an Epidemic, https://www.amusingplanet.com/2020/09/the-1925-serum-run-to-nome-incredible.html

2. Louise Crane (BBC), In 1925, a remote town was saved by from lethal diease by dogs, http://www.bbc.com/earth/story/20161014-in-1925-a-remote-town-was-saved-from-lethal-disease-by-dogs


Yahudi Vs Zionis

Setiap kali timbul isu Israel dan Palestin, mesti anda akan nampak kumpulan pakcik-pakcik Yahudi berjanggut bertocang seperti ini membuat protes terhadap kekejaman Israel malah kewujudan Israel itu sendiri.

Yahudi ini adalah Yahudi Ortodoks yang terdiri daripada kumpulan Haredim dan Hasidim. Mereka adalah Yahudi yang konservatif dan kadang-kadang digelar sebagai Yahudi ortodoks ultra (“Ultra-Orthodox Jews”) untuk membezakan mereka daripada penganut ortodoks moden (“Modern Orthodox Judaism”) yang merupakan agama rasmi Israel.

Mengapa mereka membantah kewujudan Israel sekiranya kewujudan Israel dikatakan mempunyai asas dalam agama Yahudi (Judaism)?

Ini kerana Zionisme (ideologi yang mengatakan orang Yahudi perlu kembali ke Palestin dan mendirikan negara) adalah lebih kepada sebuah gerakan nasionalis sekular (“secular nationalism”) yang mempunyai asal usul dalam “Haskalah” atau “Jewish Enlightenment” yang dipelopori oleh Yahudi Ashkenazi di Jerman pada abad ke-19.

Sebelum wujudnya negara Israel, Yahudi yang bertebaran di Eropah dan Asia Barat terbahagi kepada kumpulan “Ashkenazim” (menetap di Eropah Timur termasuk Jerman, Rusia, Poland), “Sephardim” (menetap di Sepanyol dan kawasan Mediterranean) dan “Mizrahim” (menetap di kalangan orang Arab, perkataan “Mizrah” berasal daripada perkataan “Mashriq”).

Ashkenazim terkesan dengan gerakan “Enlightenment” di Eropah yang melahirkan pemikiran sekularisme dan rasionalisme, maka mereka pun melancarkan Enlightenment tersendiri yang bernama Haskalah. Antara idea progresif yang lahir daripada Haskalah ialah “Proto-Zionism” iaitu untuk mewujudkan sebuah negara bangsa Yahudi demi membebaskan kaum Yahudi daripada diskriminasi dan penindasan. Mereka berpendapat bahawa nasib kaum Yahudi boleh diubah tanpa menunggu kedatangan al-Masih (“Messiah”) yang dijanjikan dalam Torah/Old Testament/Taurat.

Proto-Zionism ini dipelopori oleh rabbi modenis yang berfikiran progresif seperti Yehuda Alkalai (1798-1878) dan Zvi Hirsch Kalischer (1795-1874), dan juga pemikir humanis sekular seperti Moses Hess (1812-1875), Peretz Smolenskin (1842-1885) dan Ahad Ha-Am (1856-1927). Namun idea mereka disanggah oleh rabbi yang lebih konservatif daripada kalangan Haredim dan Hasidim.

Mereka melihat Zionisme sebagai sesat kerana menurut tafsiran mereka, Yahudi hanya boleh kembali ke tanah Israel (“Eretz Israel”) dan “Zion” (tempat suci di Jerusalem) dengan kehendak Tuhan. Percubaan untuk mempercepatkan proses tersebut umpama melawan takdir. Dan mereka juga berpendapat Yahudi wajib mentaati penguasa duniawi dan tidak patut berhijrah.

Pengasas World Zionist Organization, Theodor Herzl (1860-1904) adalah seorang sekular. Pendukung awal Zionisme seperti Albert Einstein juga seorang sekular ateis. Walaupun mereka sekular, mereka sehaluan dengan rabbi modenis dalam isu mengubah nasib Yahudi melalui projek nasionalisme. Kerana mereka sekular maka mereka tak perlu peduli hukum-hakam ortodoks.

Mula-mula mereka terima cadangan British untuk bernegara di Afrika Timur sekitar Uganda, namun mereka berjaya memujuk British untuk membenarkan mereka berhijrah ke Palestin di bawah penjagaan British dari tahun 1922-1948 melalui Deklarasi Balfour 1917 (tapi sebenarnya Zionis pun kena game dengan British, itu cerita lain kali).

Zionis bertambah “sesat” dengan kemunculan ideologi “Revisionist Zionism” atau “Neo-Zionism” yang dipelopori Vladimir Jabotinsky (1880-1940), pejuang Zionis bersifat militan. Anak muridnya Menachem Begin mengasaskan parti Likud yang menamatkan dominasi Parti Buruh (Labour) dalam politik Israel pada tahun 1977. Sementara Labour lebih toleran dan terbuka kepada “Two-State Solution”, Likud lebih jumud dan menolak hak kewujudan Palestin. Netanyahu adalah pemimpin Likud. Now you understand why.

Untuk melawan Labour yang sekular, Likud menggunakan retorik dan simbol agama. Likud berjaya meraih undi daripada golongan Mizrahim yang lebih kuat beragama berbanding Ashkenazim dan lebih memusuhi Arab dan Muslim berbanding Sephardim. Ashkenazim memandang rendah kepada Mizrahim dan memanggil mereka sebagai pencium “mezuzah”, iaitu sejenis azimat yang digunakan oleh Yahudi semasa beribadah.

Sepertimana ISIS/Daesh menyalahguna Islam dengan “cherrypicking” ayat-ayat Qur’an dan hadis serta simbol-simbol akhir zaman seperti panji hitam dan Dabiq, begitu juga Likud menunggang Judaism dengan mengaitkan perjuangan mereka dengan pembinaan “Third Temple” dan sebagainya. Walaupun menurut pandangan Haredim dan Hasidim, Third Temple tidak boleh dibina menerusi tangan manusia.

Haredim dan Hasidim membantah dasar Zionis kerana mereka melihat Zionisme telah memburukkan nama Yahudi dan membuat Yahudi semakin dibenci. Yang lebih parah, puak Likud dan Neo-Zionis menukar Zionisme daripada “secular nationalism” kepada “religious nationalism”. Namun Neo-Zionism berjaya menarik simpati golongan Kristian fundamentalis di US (fenomena yang dikenali sebagai “Christian Zionism”), dan ia menyumbang kepada dasar US mengiktiraf Jerusalem sebagai ibu negara Israel.

Jadi munculnya fenomena yang menarik di mana ada orang bukan Yahudi menyokong Zionisme dan ada orang Yahudi ortodoks dan sekular yang membantah Zionisme.

Jadi, tak perlu pening kepala fikir perlu atau tidak untuk memboikot Facebook dan Starbucks. Sekiranya tiada bukti menunjukkan pemilik perniagaan-perniagaan tersebut terlibat dalam gerakan Zionisme, maka tak perlu boikot hanya kerana mereka itu Yahudi. Bukan semua Yahudi itu Zionis, dan bukan semua Zionis itu Yahudi.

(untuk memahami istilah-istilah “Israelites”, “Jews” dan “Judaism”, sila rujuk tulisan saya yang lepas di https://www.thepatriots.asia/israelites-jews-judaism/)

Bacaan Lanjut:
(1) Julius Schoeps, (2013). Pioneers of Zionism: Hess, Pinsker, Rülf: Messianism, Settlement Policy, and the Israeli-Palestinian Conflict.
(2) Alain Dieckhoff. (2003). The Invention of a Nation: Zionist Thought and the Making of Modern Israel.
(3) Shmuel Almog et al. Eds. (1998). Zionism and Religion.
(4) Colin Shindler. (1995). The Land Beyond Promise: Israel, Likud, and the Zionist Dream.


Galvanisme Inspirasi Sebenar Frankenstein?

Pada 17 Januari 1803, seorang pemuda bernama George Forster menjalani hukuman m4ti di Penjara Newgate, London. Selepas hukuman dijalankan, m4yat Forster dihantar ke Royal College of Surgeons (Kolej Pakar Bedah Diraja) selalunya untuk dibedah di depan khalayak umum. Tetapi untuk hari itu, m4yat tersebut bukan akan dibedah tetapi diberi kejutan elektrik!

Eksperimen ini dibuat oleh filsuf Itali, Giovanni Aldini yang juga anak saudara kepada pelopor bidang galvanisme, Luigi Galvani. Aldini berbuat demikian kerana mahu menutup mulut para pengkritik galvanisme bahawa ia merupakan sesuatu yang membuang masa dan cuba mencabar kekuasaan Tuhan.

Justeru, bila m4yat Forster diberi kejutan elektrik, sesiapa saja yang melihatnya pasti merasa terkejut. Berikut keterangan akhbar The Times yang membuat liputan eksperimen itu, “Bila proses aplikasi pertama dibuat pada muka, rahangnya bergetar, otot mukanya berkenyut dan satu mata terbuka.

“Untuk proses seterusnya, tangan kanan naik dan menggenggam buku lima manakala kaki dan pehanya seolah-olah bersedia untuk bergerak.” Bagi sesetengah penonton yang melihat eksperimen tersebut, ia seolah-olah memperlihatkan lelaki jahat itu hampir hidup semula.

Idea galvanisme yang dimainkan Galvani telah tersebar hampir seabad dan mengejutkan, ia mendapat sokongan sesetengah cendekiawan ulung Eropah ketika itu. Antara yang menyokong idea ini ialah Sir Isaac Newton dan ahli astronomi England Stephen Gray.

Mereka merasakan menerusi galvanisme, wujud hubungkait antara tenaga elektrik dengan semua proses kehidupan. Dan ia didakwa dibuktikan menerusi beberapa eksperimen. Di Perancis pada tahun 1746, Jean-Antoine Nollet menghiburkan kerabat diraja Perancis dengan mengejutkan sekumpulan 180 pengawal diraja dengan cas elektrik dari sebuah balang Leyden.

Jika anda tidak membaca kisah ini, pasti anda menyangka ia satu lagi kerja fiksyen membabitkan pencipta Frankenstein, Mary Shelley. Hakikatnya, ia merupakan kes sebenar dan banyak diinspirasikan oleh kenalan-kenalan beliau yang meminati galvanisme terutama bagaimana elektrik boleh menghidupkan kembali manusia.

Salah seorang daripadanya ialah sasterawan Inggeris dan rakan keluarga, Samuel Taylor Coleridge. Selain itu, suaminya ketika itu iaitu Percy Bysshe Shelley turut meminati eksperimen galvanisme.

Tetapi eksperimen Aldini turut mengundang perdebatan dalam kalangan cendekiawan tentang peranan elektrik dan kaitannya dengan proses kehidupan. Charles Wilkinson yang membantu filsuf Itali itu dalam eksperimennya mengganggap ia sebagai komponen penting yang menghubungkan bahan dengan semangat/roh.

Namun, hujah penyokong Aldini ini dibantah oleh ramai pihak. Pada tahun 1814, pakar bedah John Abernathy mengulangi dakwaan tersebut semasa sesi syarahan tahunan Hunterian di Royal College of Surgeons.

Sebaik mendengar dakwaan tersebut, seorang lagi pakar bedah iaitu William Lawrence membakulsampahkan dakwaan tersebut dan menganggap tenaga elektrik tidak diperlukan dalam menerangkan proses kehidupan. Lawrence bukan orang lain dalam kehidupan keluarga Shelley kerana beliau merupakan doktor keluarga mereka.

Dan selepas Frankenstein diterbitkan pada tahun 1818, ia dilihat seolah-olah menunjukkan galvanisme menjadi kunci utama eksperimen menghidupkan kembali manusia. Ia cuba dibuktikan oleh seorang ahli kimia Scotland bernama Andrew Ure dengan cuba menghidupkan kembali seorang pembvnvh bernama Matthew Clydesdale.

Clydesdale ialah seorang banduan yang baru saja menjalani hukuman m4ti. Sama seperti kes Forster, eksperimen Ure di apartmennya itu ditonton oleh ramai orang dan ini berlaku beberapa bulan selepas kisah Frankenstein diterbitkan.

Sebaik Ure memberi kejutan elektrik terhadap m4yat Clydesdale, semua otot muka m4yat serentak menunjukkan eksperesi dan tindakan berbaur ketakutan termasuk senyuman pada ekspresi mukanya yang menakutkan. Ia mengejutkan ramai penonton sehingga ada yang memilih keluar dan seorang daripada mereka pengsan.

Eksperimen-eksperimen sebegini sebenarnya membuka peluang baru kepada aplikasi elektrik dalam konteks yang lebih meluas termasuk dalam bidang perubatan. Tetapi ia masih tidak mengubah hakikat betapa kejamnya eksperimen sebegini bagi membuktikan hujah masing-masing.

Mungkin itulah mesej sebenar yang cuba dibawa Shelley dalam novel Frankensteinnya. Manusia yang terlalu obses dengan pencariannya termasuk mencabar kekuasaan Tuhan sebenarnya telah menggadai kemanusiaannya hanya untuk mengejar perkara sia-sia bernama keabadian.

RUJUKAN:

Morus, Iwan. (2020). How gruesome real-life experiments inspired the story of Frankenstein. The Independent. https://www.independent.co.uk/arts-entertainment/books/features/frankenstein-real-science-history-mary-wollstonecraft-shelley-electrocution-executions-a8607501.html


Bagaimana The Beatles Menjana Keuntungan Setelah 56 Tahun?

Apa yang peliknya, mereka terus mendapat keuntungan walaupun sudah lama tidak mengeluarkan album. Persoalannya, bagaimana perkara seumpama ini boleh terjadi?

Semuanya bermula dengan pengaruh muzik dan fesyen yang telah dibawa oleh The Beatles kepada dunia.

Bayangkan sejak daripada era 60-an sehinggalah ke hari ini, muzik The Beatles masih lagi menjadi ikutan walaupun ada pendapat mengatakan rock sedang dalam ambang kejatuhan.

Hal ini terus membuatkan album The Beatles masih terjual sebanyak 600 juta salinan di seluruh dunia bermula era 60-an sehingga ke hari ini.

Antara album The Beatles yang terjual dengan angka cukup besar adalah The White Album (24 juta salinan) dan Abbey Road (12 juta salinan).

Keuntungan pertama yang diperolehi oleh The Beatles adalah dengan penganjuran konsert debut kumpulan itu di The Ed Sullivan Show pada 9 Februari 1964 yang mencatatkan jumlah tontonan seramai 73 juta orang.

Kumpulan ini telah menerima sekitar $10,000 dan sebanyak $50,000 perlu dibelanjakan oleh pihak penganjur untuk mempromosikan The Beatles yang belum dikenali.

Jadi apa yang perlu dilakukan oleh The Beatles pada ketika itu hanya menyanyi dan bermain alatan muzik untuk menghiburkan penonton.

The Beatles tidak berheni setakat itu sahaja, kumpulan ini mula beraksi dalam filem bertajuk “A Hard Day’s Night” sehingga mampu menjana pendapatan sebanyak $1.3 juta.

Album terpanjang kumpulan ini juga iaitu “Sgt. Pepper’s Lonely Hearts Club Band” telah terjual sebanyak 8 juta salinan.

Bermula sejak itu The Beatles terus cemerlang mengeluarkan 12 album dengan angka salinan mencecah jutaan unit hingga memberikan banyak keuntungan kepada kumpulan tersebut.

Populariti yang dikecapi oleh kumpulan itu bikin mereka terus ingin menubuhkan syarikat mereka sendiri iaitu Apple Corp pada 1968.

Syarikat ini akan mengawal selia segala hak cipta kumpulan The Beatles daripada menjadi mangsa rakusan cetak rompak. Syarikat ini dibentuk setelah kematian pengurus mereka iaitu Brian Epstein bagi menggantikan Beatles Ltd.

Apa yang menariknya syarikat milik The Beatles ini pernah disenaraikan dalam Bursa Saham pada 1960 walaupun hampir dibubarkan ketika 1975 akibat sedikit salah faham.

27 tahun selepas itu, The Beatles masih lagi menjana keuntungan dengan mengeluarkan dokumentari bertajuk “Beatles Anthology” yang disertakan bersama buku dan juga cakera padat melalui Apple Corp.

Bukan itu sahaja, The Beatles juga telah mengeluarkan album kompilasi lagu-lagu popular mereka pada 2002.

Pengaruh yang ada pada The Beatles membuatkan album tersebut terus mendaki carta sebagai album terlaris di dunia dari tahun 2000 hingga 2010 lantas memberi banyak keuntungan kepada kumpulan itu.

Perkara seumpama itu sangat mengejutkan pada ketika dunia sedang dilanda demam rock alternatif, nu metal dan britpop. Malaysia pula dikuasai oleh pop Indonesia dan muzik bawah tanah yang dibawa ke arus perdana oleh Spider.

Buat pengetahuan anda, permainan muzik video The Beatles yang dilancarkan pada tahun 2009 memberikan pendapatan jutaan dolar kepada kumpulan itu dengan terjual lebih 1 juta salinan.

Ianya ditambah lagi beberapa rancangan televisyen yang membayar nilai tinggi kepada The Beatles untuk menjadikan lagu kumpulan tersebut sebagai runut bunyi.

Sebagai contoh, rancangan televisyen Mad Men membayar $250,000 kepada kumpulan itu bagi mengunapakai lagu ciptaan Lennon-McCartney dalam salah satu drama mereka.

Dianggarkan pada tahun 2013, pendapatan kumpulan The Beatles mencecah $71 juta melalui jualan album yng masih lagi mendapat permintaan dan pendapatan lain.

Hal ini boleh dilihat apabila Paul McCartney memperoleh $47 juta daripada projek solo dan penerbitan muzik. Ringor Star pula memperolehi pendapatan melalui konsert jelajah bersama band projeknya iaitu Ringo Starr & His All-Starr Band.

Mendiang George Harrison pula miliki aset sebanyak $6 juta dan mendiang John Lenon masih memperoleh royalti sebanyak $12 juta melalui lirik lagu ciptaannya.

Pada hari ini, The Beatles masih lagi menjana keuntungan melalui youtube dengan mencatat ratusan juta tontonan terutama melalui muzik video lagu mereka yang agak lanka.

Di laman-laman penstriman seperti Spotify, Joox dan Apple Music, lagu-lagu The Beatles masih menjadi pilihan untuk didengari secara dalam talian.

Dengan teredarnya lagu-lagu The Beatles melalui laman penstriman, dijangka kumpulan ini akan terus mampu menghasilkan keuntungan untuk beberapa tahun akan datang.

Kesimpulannya, bermain muzik dengan serius juga boleh menjana keuntungan yang begitu banyak sehingga bertahun lamanya sama sebagaimana The Beatles.

Namun begitu, kita harus menerima hakikat tidak ramai yang mampu mencapai tahap The Beatles. Semuanya bergantung kepada penawaran dan permintaan dalam pihak masyarakat.

Oleh sebab itu jangan terkejut jika beberapa lagu kurang berkualiti mampu terkenal kerana ianya bergantung kepada selera pendengar. Jika muzik yang sangat bagus dapat dihasilkan tetapi tidak mampu menarik perhatian masyarakat, kumpulan itu akan terus lenyap.

Artikel ini turut boleh dibaca di portal ekonomi dan kewangan kami, The Outlook.


Selamat Datang Leeds Ke EPL!

Sebelum bangkitnya Chelsea, Leicester City dan Manchester City bangkit menjadi juara daripada kosong, Liga Perdana Inggeris pernah diwarnai sebuah pasukan bernama Leeds United.

Hanya pengikut-pengikut bolasepak paling lewat pun 2005 saja yang pernah melihat mereka berpencak di persada tertinggi bolasepak British.

Dalam bilik piala Elland Road, Leeds United membuktikan dunia bahawa mereka pernah menjuarai:

Jika rekod-rekod lain disertakan, Leeds United juga boleh bermegahan kerana tiba di pusingan akhir bagi Piala Eropah 1975 dimana mereka ditewaskan 2-0 pada tangan Bayern Munich.

Kemuncak kuasa mereka berada pada tangan David O’Leary.

Namun dibawah pengerusi Peter Ridsdale, Leeds United berjaya memohon pinjaman hutang besar melebihi kadar kebolehuntungan hak televisyen dan perolehan tajaan melalui kelayakan Liga Juara-Juara Eropah (UCL).

Alaf baharu menandakan terbunyinya semboyan bagi zaman kegelapan Leeds. Dalam musim 2000-2001, Liverpool mendapat satu mata lebih dan mengambil tempat ketiga untuk memasuki pusingan kelayakan UCL.

Pada masa itu hanya tiga pasukan saja boleh menyertai UCL. Musim seterusnya pula Leeds kalah lapan kali dan sekali lagi terlepas peluang ke UCL.

Maka kelab tidak mempunyai perolehan mencukupi untuk pembayaran hutang.

Disebabkan itu Ridsdale terpaksa menjual Rio Ferdinand pada harga £30 juta (£47.79 juta nilai sekarang) kepada Manchester United (The Telegraph, 2002).

Penjualan ini menaikkan berang O’Leary yang keluar terus daripada Leeds untuk digantikan dengan Terry Venables (The Guardian, 2002).

Dibawah Venables, kualiti permainan pun merosot disebabkan kehilangan semangat. Beberapa pemain penting dijual, termasuk Jonathan Woodgate yang Ridsdale janji takkan jual.

Dan Venables pun dipecat dan digantikan dengan Peter Reid; kemudiannya Ridsdale meletakkan jawatan.

Kalau bukan kerana jaringan minit akhir Mark Viduka yang memberikan Leeds kemenangan dramatik 3-2 di Highbury (belasah Arsenal lah, siapa lagi), Leeds akan kecundang ke liga bawahan pada musim itu.

Namun dalam musim 2003-2004, Leeds United tersungkur juga selepas 14 tahun di persada tertinggi.

Walhal tiga tahun sebelumnya, Leeds mara ke pusingan separuh akhir UCL. Kelab tersebut dijual kepada Ken Bates hanya pada harga £10 juta (BBC Sport, 2005).

Kerosakan tidak terhenti sampai lagenda Dennis Wise pun tidak mampu menghalang Leeds daripada kecundang ke League One (divisyen kedua dibawah Premier League).

Dan pada 4 Mei 2007, Leeds membuat permohonan muflis (BBC Sport, 2007).

Membina Daripada Bawah

Leeds United dikenakan denda 15 mata, yang mana Dennis Wise dan pembantunya Gus Poyet berjaya membawa kelab ke tangga kelima.

Jika tiada denda, Leeds tentu sekali mendapat 91 mata, membolehkan untuk kembali ke Divisyen Championship.

Layak ke pusingan kelayakan untuk ke liga atas, Leeds ditimpa musibah lagi. Wise meninggalkan kelab demi Newcastle United.

Poyet pula menyertai Tottenham Hotspurs. Dan Leeds ditewaskan Doncaster Rovers, yang mana musim seterusnya menyaksikan mendapan prestasi.

Menyertai Leicester City dan Peterborough United ialah Scunthorpe United pula, bukannya Leeds. Hanya dalam musim 2009-10 saja Leeds layak ke Championship.

Leeds akan bertukar-tukar tangan buat beberapa kali sehinggalah 23 Mei 2017 apabila Andrea Radrizzani membeli Leeds United daripada Massimo Cellino.

Berkat Liga Perdana Inggeris akhirnya menyinari Elland Road apabila Marcelo Bielsa dibawa masuk sebagai pengurus tetap kelab.

Musim pertama Bielsa saja, Leeds mendominasi liga dari awal – tetapi terlepas di penghujung pada tangan Sheffield United.

Hanya pada 17 Julai 2020 barulah Leeds mendapat anugerah yang dinanti-nantikan.

Selepas 16 tahun terpinggir dan diterajang, Leeds United kembali ke Liga Perdana Inggeris apabila mendapat 90 mata sekaligus menjuarai Championship.

Rujukan:

BBC Sport. (2005, Januari 21). Bates completes takeover of Leeds. Retrieved from http://news.bbc.co.uk/sport2/hi/football/teams/l/leeds_united/4191871.stm

BBC Sport. (2007, Mei 4). Relegated Leeds in administration. Retrieved from http://news.bbc.co.uk/sport2/hi/football/teams/l/leeds_united/6625751.stm

The Guardian. (2002, Julai 8). Tel moves in at Elland Road. Retrieved from https://www.theguardian.com/football/2002/jul/08/newsstory.leedsunited1

The Telegraph. (2002, Julai 22). United unveil £30m Ferdinand. Retrieved from https://www.telegraph.co.uk/sport/football/competitions/premier-league/3031461/United-unveil-30m-Ferdinand.html


Bagaimana Data Analitik Menjadikan Liverpool Kelab Paling Power Di Dunia

Bagi mereka yang peminat bola sepak, tidak ada rahsia lagi bahawa Liverpool kini sedang bermain bola sepak dalam keadaan terbaik, sepertimana yang dilihat pada tahun ini (mereka kini menduduki tangga teratas Liga Perdana, dengan mendahului 13 mata dan tidak kalah dalam perlawanan Liga Perdana musim ini) .

Mereka menggabungkan banyak analisis data ke dalam keputusan korporat dan taktikal yang mereka buat, tetapi sukar untuk mengukur berapa banyak yang telah menyumbang kepada kejayaan mereka.

Satu contoh bagaimana Liverpool menggunakan data secara totaliti adalah melalui Ian Graham, Ketua Penyelidikan di Liverpool FC, yang telah membangunkan pangkalan data lebih dari 100,000 pemain dan telah menjejaki kemajuan mereka.

Ini telah digunakan di Liverpool untuk menilai pemain mana yang harus diperoleh dan bagaimana mereka harus digunakan di kelab.

Dari segi keputusan taktikal, acara yang paling menonjol untuk kegunaan data secara bijak ialah dalam perlawanan Semi Final Liga Juara-Juara (ke-2 mereka) menentang Barcelona pada 2019. Permainan ini sangat besar, di mana Liverpool kembali dari kedudukan 0-3 dalam separuh akhir pertama untuk memenangi 4-0 di separuh akhir ke-2, dan memenanginya dengan agregat 4-3.

Matlamat kemenangan adalah impian sebenar untuk peminat Liverpool. Liverpool 3-0 dan memerlukan satu lagi gol untuk kemenangan agregat.

Pasukan data analisis telah memberitahu jurulatih bagaimana mereka telah melihat banyak kali di mana Barcelona lebih perlahan daripada pasukan lain untuk membentuk “set-piece” dalam tendangan sudut tertentu.

Dengan maklumat ini, jurulatih memberitahu “ballboy” untuk mendapatkan bola kepada pemain Liverpool secepat mungkin pada kawasan ‘corner”.

Ianya memberikan satu kelebihan besar di kawasan yang disebutkan. “Ballboy” melemparkan bola ganti kepada Trent Alexander-Arnold (mengambil sudut) sementara boa sebelumnya ditendang keluar padang. Trent, dengan intuisi yang luar biasa, menyedari Liverpool sudah bersedia tetapi Barcelona masih sedang buat ‘set-up’. Dia cepat menyeberangi bola kepada Divock Origi (yang sepertinya tidak tahu apa yang sedang berlaku), dan dia sepak masuk ke gawang pintu gol untuk memenangi perlawanan untuk Liverpool.


Kenapa Monyet Minum Seekor Diri?

Asal-usul sikap murah hati dan tidak mementingkan diri secara biologinya telah menarik perhatian saintis-neuro.

Sebagai makhluk yang bersosial, kita banyak bergantung pada Kerjasama. Namun, pada waktu getir ataupun kejar status sosial, kepentingan diri selalu menjadi pilihan.

Sebuah kajian dibuat untuk melihat keputusan yang dilakukan oleh monyet sama ada untuk berkongsi jus buah dengan monyet lain. Aktiviti neuro antara dua kawasan otak monyet tersebut diperiksa.

Dalam satu senario, monyet mampu membuat keputusan sama ada untuk memberi ataupun buang jus tersebut. Dalam senario lain, monyet hanya mampu untuk minum jus itu untuk dia seorang ataupun sama-sama berkongsi.

Hasilnya mendapati monyet lebih suka habiskan jus buah itu seorang diri. Dalam kedua-dua senario, kajian mendapati corak interaksi berbeza pada aktiviti neuro antara amygdala dan medial frontal cortex.

Apabila monyet menjadi pemurah dan lebih pro-sosial, interaksi antara dua kawasan otak sangat kuat. Apabila monyet menjadi anti-sosial, interaksinya lemah.

Selain itu, apabila haiwan menjadi pro-sosial, interaksi neuro dihantar pada satu frekuensi tertentu. Namun, apabila menjadi anti-sosial, frekuensi lain pula yang digunakan.

RUJUKAN:


Sake: Minuman Suci Dalam Kebudayaan Jepun

Apabila anda mendengar atau melihat perkataan sake, apakah yang terlintas di fikiran anda? Sebahagian besar daripada kita semua pastinya mengenali sake sebagai sejenis minuman beralkohol yang berasal dari negara Jepun.

Namun, istilah sake juga sebenarnya merupakan istilah biasa yang digunakan di Jepun bagi menggambarkan minuman beralkohol secara umum, termasuklah wain, bir dan wiski. Artikel ini akan mengupas serba sedikit kisah mengenai sake, sejarahnya serta kesannya terhadap kebudayaan masyarakat Jepun.

Dalam kalangan masyarakat Jepun, sake ini juga dipanggil sebagai “Nihon-shu” or “sei-shu”. Elemen “shu” dalam perkataan ini ditulis dengan karakter Cina yang sama sebagai “sake” (酒). Karakter atau perkataan ini juga dibaca sebagai “sake,” “zake” atau “shu”. Perkataan “Nihon” membawa erti Jepun, manakala perkataan “sei” dalam “sei-shu” pula bererti jernih. Secara keseluruhannya, “Nihon-shu” ini merujuk kepada minuman beralkohol tradisional di Jepun.

Sejarah Sake

Berdasarkan sejarah, penghasilan sake ini berkait rapat dengan perkembangan pertanian serta ritual Shinto. Pada zaman purba, masyarakat menghasilkan sake ini bagi tujuan pemberian buat dewa-dewa bersama hasil tani dan makanan yang lain, yang kemudiannya akan mereka makan dan minum bersama-sama. Mempersembahkan sake pada ritual Shinto masih diamalkan sehingga kini dan memainkan peranan penting sebagai suatu hadiah atau pemberian pada festival dan majlis perkahwinan. Malah, pada pagi Hari Tahun Baru, kebiasaannya seluruh keluarga akan berkumpul dan bersama-sama minum sake sambil mengharapkan umur yang panjang antara satu sama lain.

Bagi mengetahui sejarah penghasilan sake sebagai suatu minuman beralkohol berasaskan beras, kita harus melihat kepada 2,500 tahun yang lalu apabila penanaman padi menjadi sangat signifikan di Jepun. Rekod bertulis tertua mengenai sake Jepun ini telah ditemui dalam buku-buku sejarah Cina yang bertarikh sekitar abad ketiga Masehi. Di dalam buku-buku ini telah menyatakan bahawa masyarakat Jepun gemarkan sake dan mempunyai tabiat untuk berkumpul bagi meminum sake sebagai tanda berkabung ke atas orang yang mati.

Terdapat beberapa kisah yang dikaitkan dengan sake, sebahagiannya adalah mitos yang telah dikumpulkan di dalam rekod sejarah oleh pihak istana pada abad ke-8. Suatu rekod dipanggil Fudoki, yang mencatatkan mengenai sejarah dan hasil pengeluaran di setiap wilayah dalam era tersebut, terdapat suatu rujukan mengenai sake yang menyatakan pembuatannya, dan ini menunjukkan bahawa sake yang dibuat dengan beras dan koji telah dihasilkan sejak era tersebut lagi.

Malah, pada abad ke-10, sebuah buku bertajuk Engishiki turut merekodkan secara terperinci mengenai kaedah penhasilan sake purba. Pada waktu itu, sake biasanya dihasilkan di istana, dan akan diminum sama ada oleh maharaja atau digunakan untuk tujuan perayaan tertentu. Organisasi khas yang menghasilkan sake di istana ini dipanggil sebagai Sake-no-Tsukasa.

Pada zaman pertengahan, iaitu sekitar abad ke-12 hingga ke-15, teknologi dan teknik dalam penghasilan sake ini telah berkembang dengan lebih pesat. Pada waktu inilah para pembuat sake (brewers) mula menggunakan kaedah penapaian asid laktik, membuat shubo bagi menghasilkan yis, dan mencampurkan koji, air dan beras yang dikukus ke dalam shubo sewaktu proses melumatkan kesemua bahan.

Pada zaman ini, para pembuat sake telah mula menghasilkan morohoku sake, atau sake yang dibuat menggunakan polished rice bagi kedua-dua beras koji dan beras yang dikukus ke dalam campuran yang dilumatkan. Bersama dengan teknologi dalam penghasilan sake ini, inovasi dalam pembuatan hasil kayu telah membolehkan pembinaan vats yang boleh memuatkan 1,500 liter sake, berfungsi untuk pengeluaran sake secara besar-besaran pada sekitar abad ke-16.

Pengeluaran sake sebagai suatu industri telah
berkembang pesat pada zaman Edo (1603-1868). Pada waktu itu, masyarakat telah
mencipta suatu teknik dengan menambahkan alkohol yang disuling ke dalam sake
bagi menyeimbangkan rasanya dan menghalang daripada pencemaran bakteria.

Pada tahun 1904, sebuah institusi di bawah
Kementerian Kewangan Jepun yang dipanggil sebagai National Research
Institute of Brewing telah ditubuhkan. Ia merupakan sebuah institusi
kebangsaan yang unik khusus bagi minuman beralkohol di Jepun yang mengendalikan
kajian saintifik dalam pembuatan sake serta mencipta teknologi baru dalam
pembuatan sake.

Bagaimana sake dihasilkan?

Seperti mana minuman beralkohol yang lain,
sake juga dihasilkan melalui proses penapaian yis. Bahan utama dalam pembuatan
sake adalah beras, koji dan air. Alkohol juga kini banyak dimasukkan dalam
proses pembuatan sake ini. Oleh kerana bahan utama bagi menghasilkan sake ini
adalah beras, maka terdapat jenis beras istimewa khusus untuk pembuatannya,
yang dipanggil sebagai shuzo-kotekimai.

Proses pembuatan koji (kome-koji) pula dilakukan
dengan membiakkan koji-fungi di dalam beras yang dikukus. Beras koji inilah
yang dipanggil sebagai koji. Fungus koji yang dipanggil sebagai Aspergillus
oryzae adalah sejenis kulat yang berguna dan selamat dalam proses penghasilan bahan
perasa tradisional Jepun seperti kicap dan miso. Koji ini bertindak sebagai
enzim dalam proses penghasilan sake.

Yis gred terbaik khusus untuk penghasilan
sake ini dipilih sewaktu proses penapaian. Sebelum proses penapaian utama
dimulakan, pembuat sake akan menyediakan seed
mash, yang dipanggil shubo atau moto, dengan menambahkan jumlah yis bergred
tinggi. Ini digunakan sebagai pemula (starter)
bagi proses penapaian. Perkataan shubo itu bermaksud ‘ibu sake’ manakala
perkataan moto pula memberi erti asas atau sumber.

Secara keseluruhannya, proses pembuatan sake ini melibatkan beberapa peringkat tertentu, yang dimulakan dengan polishing untuk beras, pembersihan, pengukusan, pembuatan koji, penghasilan shubo (seed mash), penghasilan moromi (main mash), penapisan, enapan, pempasteuran, penuaan dan pembungkusan.

Kadar kandungan alkohol dalam sake yang mengalami penuaan di dalam tangki adalah antara 17% hingga 20%. Oleh kerana kadar ini adalah terlalu tinggi untuk diminum bersama hidangan yang lain, para pembuat sake kebiasaannya akan mencampurkan air bagi mengurangkan kadar alkohol sehingga 15% sebelum dibotolkan. Malah, mereka juga kadangkala akan mempasteurkan dan menapisnya sekali lagi jika perlu.

Etika meminum sake

Etika ini mula berkembang sekitar abad ke-15
hingga 17 Masehi. Berdasarkan etika meminum sake dalam majlis-majlis keramaian
yang diadakan, tetamu utama yang dijemput harus memulakan majlis/parti dengan
meminum tiga cawan sake setiap seorang. Amalan ini sebenarnya masih diamalkan
sehingga kini pada majlis-majlis perkahwinan Shinto di mana pengantin perempuan
dan pengantin lelaki meminum tiga cawan sake secara bergilir-gilir dengan tiga
kali hirupan setiap satunya. Selepas majlis dimulakan oleh tetamu utama tadi,
maka para tetamu akan berpindah atau bergerak ke ruangan utama majlis dan pesta
keramaian akan dimulakan.

Nilai budaya di sebalik sake

Catatan lama telah menyatakan bahawa semangat suci Jepun gemarkan rasa sake. Perkataan ‘Sa’ merupakan suatu istilah yang boleh diinterpretasikan sebagai konsep ‘ketulenan’. Malah, perkataan ‘Sa’ yang sama turut wujud dalam perkataan lain seperti saniwa (daratan suci) dan ia difahami sebagai sesuatu yang menunjukkan sesuatu yang tulen.

Perkataan ‘ke’ pula merujuk kepada makanan, dan ini menjadikan sake sebagai suatu makanan suci (sacred food) untuk dipersembahkan kepada para dewa dewi. Sake menjadi suatu simbolik sebagai alat komunikasi dengan para dewa.

Sehingga kini, sake adalah bahan utama dalam mana-mana ritual suci di Jepun. Salah satu definisi tepat yang menggambarkan keadaan ini adalah peranan makanan dan minuman yang dipersembahkan, sebagai suatu simbolik seolah-olah individu (manusia) telah makan dan minum bersama para dewa dewi dalam suatu majlis. Ia bukanlah semata-mata majlis meminum sake untuk kepuasan diri, tetapi meminum sake ini lebih dikaitkan sebagai satu ritual, yang mana sake itu sendiri bertindak sebagai perantara antara manusia dengan dewa dewi.

Jepun mempunyai empat musim dan terdapat beberapa amalan budaya berkaitan sake yang mempunyai kaitan rapat dengan keempat-empat musim ini. Contohnya, pada musim bunga, masyarakat meminum sake sambil menghayati keindahan bunga, manakala pada musim luruh, mereka akan meletakkan kelopak bunga chrysanthemum di dalam cawan sake dan meminumnya sambil melihat bulan.

Musim sejuk pula adalah musim di mana mereka menghargai salji yang turun sambil meminum sake. Bahan makanan juga turut berubah mengikut musim dan sakana (iaitu hidangan yang dimakan bersama sake) akan disajikan mengikut kesesuaian musim tersebut.

Pada sekitar abad ke-9, terdapat suatu amalan
dalam meminum sake di mana golongan aristokrat akan memanaskan sake dan
meminumnya dalam keadaan begitu bagi meraikan para tetamu mereka. Ketika era
inilah, seorang ahli perubatan yang bernama Kaibara Ekiken menulis sebuah buku
yang menyatakan bahawa sake yang dipanaskan (sake suam) boleh meningkatkan
pengaliran chi (aliran tenaga).

Kembali kepada 1,300 tahun yang lalu,
terdapat catatan yang menunjukkan bahawa maharaja dan golongan aristokrat gemar
meminum sake sejuk pada musim panas dengan meletakkan ais yang telah disimpan
pada musim sejuk. Sejak tahun 1980-an, pelbagai jenis sake dengan rasa yang
segar telah diperkenalkan, dan trend ini telah menggalakkan sajian sake dalam
keadaan sejuk.

Amalan menghidangkan sake bersama makanan iringan masih berterusan sehingga ke hari ini. Sebagai contoh, apabila seseorang mahukan sake atau minuman beralkohol yang di sebuah pub izakaya gaya Jepun, mereka biasanya akan menerima satu hidangan kecil yang dipanggil sebagai o-toshi atau o-tsumami sebagai iringan kepada minuman tersebut.

Hinggakan apabila mereka menaiki kereta api laju Shinkasen, perkhidmatan yang disediakan turut memasukkan jualan o-tsumami untuk dimakan bersama minuman berakohol yang dijual. Ini telah dianggap sebagai suatu tradisi budaya yang panjang dan perlu diteruskan.

Terdapat juga satu amalan yang dinamakan sebagai reiko, iaitu suatu ritual (amalan) yang melibatkan sake yang diadakan pada acara parti. Apabila seseorang yang dijemput ke parti datang lewat ke majlis tersebut, dan terlepas acara pembukaan parti, maka dia biasanya akan dipaksa untuk mengikuti majlis dengan tiga kali pusingan pantas meminum alkohol.

Setelah selesai amalan reiko ini, maka bermulalah pula acara tidak rasmi, iaitu bureiko. Pada hari ini, minuman bir lebih banyak digunakan di majlis keramaian atau parti, dan amalan seperti reiko ini semakin dilupakan. Namun, sebenarnya, asal kepada amalan yang digunakan kini di parti adalah bermula dengan minuman sake.

Kesimpulan

Sake, sebagai suatu jenis minuman beralkohol tradisional di Jepun, mempunyai peranan dan fungsinya yang tersendiri dalam membentuk adat dan budaya dalam kalangan masyarakat Jepun. Sake adalah minuman utama untuk majlis keramaian, festival dan parti, namun fungsinya bukanlah sekadar memberi keseronokan kepada para tetamu semata-mata.

Sejarah penghasilan sake yang dikaitkan sebagai perantara yang menghubungkan antara manusia dengan dewa dewi adalah bukti mengapa sake masih dianggap sebagai minuman suci dalam kalangan masyarakat Jepun.

RUJUKAN:

Emi Kazuko. (2012). The
Essential Japanese Kitchen. Leicestershire: Lorenz Books.

Japan Sake and Shochu
Makers Association. (2011). A Comprehensive Guide to Japanese Sake.
(Japan Sake And Shochu Makers Association and National Research Institute of
Brewing, Ed.) (1st Edition). Tokyo, Japan: Japan Sake and Shochu Makers
Association.

Noritake Kanzaki.
(2015). The Japanese Table: Sake in Japanese Food Culture Sake in Japanese Food
Culture, Annual Events and Traditions. Food Forum, 29(1), 1–8.

NRIB. (2014). The
Story of Sake. Hiroshima, Japan.


Saintis Jumpa Mata Palsu Tertua Di Dunia

Mungkin ada menyangka anggota badan palsu termasuk kaki dan tangan palsu hanya wujud pada era moden. Hakikatnya, anggota badan palsu telah wujud sejak ribuan tahun lalu mengikut catatan sejarah. Salah satunya ialah mata palsu tertua di dunia yang dijumpai di Shahr-e-Sukhteh, Iran pada 2006.

Pengkaji arkeologi yang menemui artifak ini percaya ia dihasilkan antara 2900 hingga 2800 Sebelum Masihi. Ia dijumpai masih tertanam dalam bahagian mata tengkorak seorang wanita. Penemuan ini bukan sekadar menyingkap rahsia bagaimana mata palsu itu dihasilkan. Malah, ia dapat membantu komuniti arkeologi menyingkap sejarah Shahr-e-Sukhteh atau terjemahannya Bandar Terbakar.

Shahr-e-Sukhteh merupakan sebuah petempatan manusia era Zaman Gangsa yang terletak di tenggara Iran. Ia dipanggi dengan nama Bandar Terbakar kerana sebahagian besar kota itu musnah dalam kebakaran yang berlaku pada 3200 SM. Disebabkan usia artifak yang ditemui, saintis percaya kota ini ditinggalkan sekitar 2350 SM tetapi tiada bukti mendedahkan sebab Shahr-e-Sukhteh ditinggalkan.

Ekskavasi di Shahr-e-Sukhteh sudah dijalankan sejak 1997. Selain mata palsu yang ditemui pada 2006, artifak lain yang ditemui ialah permainan dadu antik, tengkorak yang memaparkan teknik pembedahan otak dan sebuah cawan marmar.

Tetapi penemuan yang paling menarik sudah pastinya mata palsu. Berdasarkan pemeriksaan dan analisis saintis, wanita yang pernah memiliki mata palsu itu mempunyai ketinggian enam kaki. Mereka juga percaya mata palsu ini dipasang semasa hayatnya dan bukan dipasang pasca-kematian. Mereka juga percaya wanita ini berusia antara 25 hingga 30 tahun semasa mati di situ.

Analisis pada mata palsu mendapati ia diperbuat daripada tar semulajadi dan lemak haiwan. Dua bahan ini dipilih bukan saja memastikan ia kekal lembap tetapi tahan lasak semasa digunakan 4,800 tahun yang lalu.

Tetapi apa yang menarik para pengkaji arkeologi ialah kehalusan hasil kerja mata palsu berkenaan. Lukisan saluran-saluran individu pada mata palsu dilukis menggunakan wayar emas dengan ketebalan kurang daripada satu milimeter.

Dua lubang yang ditebuk bersama wayar emas pada setiap bahagian bukan saja memastikan proses pemasangan berjalan lancar dan selesa. Tetapi pada masa sama, ia masih menawarkan sokongan kukuh untuk mata palsu yang digunakan. Pemeriksaan juga turut mendapati wanita ini mempunyai nanah pada kelopak mata disebabkan kecenderungannya menggaru mata palsu setiap kali merasa gatal di situ.

Selain mata palsu, pengkaji arkeologi turut menemui artifak-artifak seperti manik bercorak, banyak bekas seramik dan serpihan barang kemas di kubur wanita berkenaan. Artifak-artifak ini menunjukkan wanita tersebut merupakan seorang yang kaya dan berpengaruh pada ketika itu.

Dengan meneliti semua data yang ada, para saintis percaya wanita itu meminta mata palsu dibuat bagi mengelakkan keadaan matanya tidak diketahui sesiapa. Hasil kerja yang bermutu turut menunjukkan ia boleh dihasilkan dengan sokongan kewangan diperlukan agar ia bersesuaian untuk wanita tersebut.

Analisis pada mata palsu itu turut mendedahkan ketelitian sang artisan yang diupah untuk menghasilkan mata berkenaan. Pertama, ia dilukis dan dicat bagi menampakkan mata palsu itu kelihatan realistik semasa dipakai. Kedua, reka bentuk mata yang dihasilkan bersifat bergaya tetapi tetap memenuhi keperluan pelanggannya.

Pengkaji arkeologi percaya mata palsu ini dihasilkan di Shahr-e-Sukhteh dan bukan di tempat lain. Ini menunjukkan pada satu ketika, artisan dan pakar perubatan mempunyai pengetahuan yang baik berkenaan kesihatan okular. Pengetahuan sebegini pasti membawa kepada kemajuan dalam pelbagai isu seperti jangkitan mata dan buta membabitkan pesakit di situ. Begitupun, ia hanya sekadar teori dan belum disokong oleh artifak kota berkenaan.

Melihat kepada kemajuan dan penambahbaikan anggota badan prostetik jika dibandingkan dengan artifak berkenaan, ia sememangnya satu penambahbaikan yang hebat. Tetapi dengan mata palsu itu juga, ia turut mendedahkan kebijaksanaan generasi terdahulu dalam pelbagai bidang ilmu dan bagaimana ia diaplikasikan untuk membantu orang lain. Dan itu satu perkara yang patut dicontohi untuk sepanjang zaman.

RUJUKAN

Leigh, L. (2022, 14 Mac). World’s Oldest Fake Eye from 2800 BC Found in Iran’s ‘Burnt City’. Ancient-Origins.


Saintis Jumpa Sotong Menyerupai Klip Kertas

Pelik tak, wujudnya sotong berupa kilp kertas di perairan dunia pada zaman dinosaur ‘memerintah’ Bumi?

Nama saintifik fosil sotong yang ditemui pada tahun 1900 ialah Diplomoceras maximum yang hidup pada 68 juta tahun dahulu. Sotong purba ini sememangnya hidup sezaman dengan dinosaur seperti Tyrannosaurus rex (T-rex) iaitu sekitar fasa awal Cretaceous.
D.Maximum adalah sotong yang bersaiz besar, cangkerangnya memanjang sehingga 1.5 meter.

Sotong bercangkerang adalah kumpulan sotong purba yang tidak asing pada zaman dinosaur lagi dan ia sekeluarga dengan sotong-sotong yang kita kenal sekarang. Sotong bercangkerang yang masih lagi hidup sehingga kini adalah spesis Nautilus, sehingga ia diberi nama ‘sotong fosil hidup’.

Uniknya pada sotong D. maximum adalah cangkerangnya yang berbentuk seperti klip kertas. Berbeza dengan sotong bercangkerang lain, cangkerang sotong ini mampu membengkok ke dalam, sehinggalah ia berbentuk klip kertas. Tujuan cengkerang berbentuk sedemikian masih lagi tidak diketahui. Walaupun unik, D. maximum telah pupus, senasib dengan dinosaur akibat hentaman asteroid di kawasan tengah benua Amerika.

Kini, pada 4 November 2020, ada berita baik berkenaan mengemaskini ciri-ciri sotong berupa klip kertas ini. Pasangan pengkaji dari Syracuse University, AS bernama Linda Ivany dan Emily Artruc menemui bukti bahawa sotong ini mampu memanjangkan usia sehingga 200 tahun. Penemuan ini kemudian mereka berdua bentangkan dalam mesyuarat secara talian dengan pengkaji dari Geological Society of America.

Pada mulanya, pasangan saintis itu mengkaji spesimen fosil cangkerang yang ditemui oleh saintis lain. Mereka berdua mengambil sampel dari cangkerang tersebut sepanjang 50 cm dan menggunakan teknik isotop oksigen dan karbon untuk mengukur usia sebenar sotong klip kertas itu.

Kemudian, mereka menemui tanda isotop yang berulang. Pengulangan tanda isotop ini berlaku kerana kehadiran gas menthana yang keluar dari dasar laut pada setiap tahun. Gas menthana ini kemudian terperangkap dalam lapisan cangkerang yang mengalami pertumbuhan. Maka, mereka mampu mengira usia sotong melalui lapisan-lapisan cangkerang.

Hasilnya, usia sotong klip kertas adalah sekitar 200 tahun. Keputusan ini mengejutkan para saintis biologi dan hidupan laut kerana biasanya usia keluarga sotong hanya mencapai 5 tahun. Ini kerana sotong jenis cepat membiak dan mempunyai usia yang pendek. Sotong Nautilus pula paling panjang usianya adalah 20 tahun.

Bagaimana sotong klip kertas mempunyai usia yang panjang sehingga beratus-ratus tahun? Pasangan saintis ini tidak mempunyai jawapannya. Hipothesis-hipothesis yang dibentangkan saintis pun harus mereka buktikan dengan mengkaji fosil-fosil sotong itu.

Dengan bukti usia sotong klip kertas ini, saintis telah menemui ciri yang penting untuk mengkaji lebih lanjut tentang kehidupan sotong dalam habitat sekitar Antartika serta perjalanan kehidupannya. Ini menjadi langkah pertama untuk saintis membongkar sotong purba ini demi memahami kehidupan sebenar keluarga sotong.

RUJUKAN:

Barras, C. (4 November 2020). Squid-like creature that looked like a giant paperclip lived 200 years. New Scientist.

Yirka, B. (5 November 2020). Ancient squid-like creature with paperclip-shaped shell may have lived for hundreds of years. Science x Network.


Sejarah Perkembangan Bumper Kenderaan

Jika kita melihat kenderaan sebelum abad milennium, kebanyakannya akan mempunyai sebuah struktur yang dipanggil ‘bumper’ yang terletak di depan dan belakang kenderaan. Bumper pada praktikalnya adalah bagi mengelakkan impak pada pemandu ketika perlanggaran halaju rendah dan bertujuan melindungi pejalan kaki daripada kecederaan teruk jika berlaku perlanggaran.

Bumper kenderaan pada asalnya adalah sebuah besi kukuh yang diperkenalkan oleh Nesselsdorfer Wagenbau-Fabriksgesellschaft dari Czech pada tahun 1897. Namun, besi ini tidak lebih hanya sekadar kosmetik pada kenderaan kerana sifatnya yang sering tertanggal dan tidak mempunyai fungsi.

Bumper yang benar-benar berfungsi bagi menyerap tekanan ketika perlanggaran muncul pada tahun 1901 yang diperkenalkan di Britain oleh Frederick Simms, seorang jurutera mekanikal dari Jerman yang pernah bekerja bersama Daimler Motor. Penciptaan bumper beliau kemudiannya telah dipatenkan pada tahun 1905.

Bermula sejak itu, kebanyakan syarikat pengeluar kenderaan telah memasang bumper pada kereta keluaran masing-masing antaranya Ford (1927), GM (1968), Plymouth Barracuda (1970) daripada bahan elastomer dan Renault (1971) yang memperkenalkan bumper daripada plastik. Evolusi bumper terus berkembang dengan penggunaan material daripada kombinasi polikarbonat dan acrylonitrile butadiene styrene (ABS).

US National Highway Traffic Safety Administration (NHTSA) kemudiannya telah menggubal peraturan bahawa setiap pengeluar kenderaan diwajibkan memasang bumper yang mampu menyerap hentakan pada kadar 5 batu per sejam (8 km/h) untuk bahagian hadapan dan 2.5 batu per sejam (4 km/h) pada bahagian belakang. Kenderaan domestik perlu mematuhi peraturan ini termasuk kenderaan import menjadikan hampir kebanyakan pengeluar ‘terpaksa’ mematuhi peraturan negara Amerika Syarikat.

Penggunaan bumper kemudiannya menimbulkan teori dan kajian berterusan antara pemain automotif samada perlunya perlindungan kepada komponen kenderaan tetapi membahayakan penumpang kenderaan. Ini kerana sifat bumper yang lebih kukuh (rigid) telah tidak menyerap tekanan sekaligus memindahkan daya impakan kepada pemandu apabila berlakunya perlanggaran. Analisis dikemukakan membawa kepada penemuan zon renyuk (crumple zone) pada kenderaan supaya direkacipta dengan bahan kenderaan yang bersifat lebih lembut untuk menyerap tekanan ketika perlanggaran.

Dengan pembentangan hujah ‘Cost Benefit Analysis’ dan beberapa siri ujian perlanggaran menggunakan bumper penyerap tekanan rendah serta peningkatan kos baikpulih jika struktur bumper ini rosak telah menyebabkan peraturan NHTSA dilonggarkan pada tahun 1990.

Kini, bumper kenderaan tidak lagi muncul dengan jelas pada bahagian kenderaan sebaliknya telah ‘disorok’ di dalam badan kenderaan sekaligus memberikan konsep estetik pada kenderaan.


Firaun Akhenaten: Penyebar Agama Monotheism Di Mesir Purba?

Pegangan agama utama masyarakat Mesir kuno adalah menyembah para dewa dewi yang diyakini mempunyai kekuasaan tertentu yang merangkumi Dewa Amen-Ra, Dewa Horus, Dewa Anubis, Dewi Isis dan sebagainya. Penyembahan dewa dewi ini bermula sekitar zaman pra-dinasti Mesir iaitu ketika fasa Naqada ketiga. Pada zaman ini, bumi Mesir belum disatukan dibawah satu bendera empayar, tetapi dibahagikan menjadi dua buah kerajaan yang dikenalpasti sebagai Kerajaan Mesir Atas dan Mesir Bawah. Kedua buah kerajaan ini menyembah dewa dewi sehingga mereka membina kuil-kuil sembahan yang diperkirakan lebih besar daripada istana sang firaun.

Seperti sedia maklum, kerajaan Mesir Atas (Lembah Nil) menyembah Dewi Nekhbet (Mut) sehingga lambang suci dewi ini, iaitu burung hering diletakkan sebagai simbol rasmi mahkota putih Hedjet. Lain pula bagi kerajaan Mesir Bawah (Delta Nil) yang menjadikan Dewi Wadjet sebagai sembahan utama sehingga meletakkan simbolnya iaitu ular senduk di mahkota merah Deshret.

Penyatuan dua buah kerajaan ini disimbolkan oleh Raja Narmer melalui penyatuan dua buah mahkota juga, Hedjet dan Deshret lalu ianya diberikan nama mahkota suci Pschent.

Kedua buah kerajaan purba ini akhirnya disatukan dibawah pemerintahan Raja Narmer iaitu pemerintah terakhir kerajaan Mesir Atas sekaligus menamatkan Dinasti 0 dan fasa Naqada Ketiga serta membuka Dinasti 1 yang di mana ianya menjadi dinasti pertama yang memulakan episod terukirnya peradaban Dinasti Mesir di atas lembaran peta sejarah dunia.

PENYATUAN DEWA AMUN DAN DEWA RA.

Dalam buku A Brief Of Egypt karya Arthur Goldscmidt Jr, beliau menyatakan:

Pada era Kerajaan Lama (Old Kingdom), Dewa Ra diangkat sebagai sembahan utama didampingi oleh dewa dan dewi lainnya.

Demikian zaman pun berlalu dan kepopularan Dewa Ra menurun setelah Dewa Amun diangkat sebagai dewa matahari pada era Kerajaan Baru (New Kingdom). Lalu, taraf Dewa Ra diturunkan menjadi dewa yang menguasai alam bawah (underworld). Setelah itu barulah dua entiti suci ini digabungkan.

Sosok sembahan Dewa Amun dan Dewa Ra adalah berlainan jenis sebelum kedua sosok ini digabungkan menjadi satu dewa iaitu Dewa Amun-Ra. Tetapi walaupun berbeza, Dewa Amun dan Dewa Ra disifatkan sama sebagai dewa matahari atau dewa yang menciptakan dunia, Mesir dan dewa-dewi lainnya.

Perbezaan kedua sosok ini akhirnya disatukan dibawah pemerintahan Firaun Ahmose I (Amenes) setelah mengalahkan Dinasti Hyksos (keturunan kaum Ad) yang menguasai wilayah Mesir Bawah. Kisah penaklukan dan berdirinya Dinasti Hyksos di bumi Mesir sama seperti kisah penaklukan Dinasti Mongol (Yuan) di dataran China. Kekalahan Dinasti Hyksos membuka peluang untuk Firaun Ahmose I menyatukan Mesir buat kali kedua seterusnya mendirikan dinasti baharu iaitu Dinasti Kelapan Belas pada era Kerajaan Baru (New Kingdom).

Dengan berdirinya dinasti baru ini, maka Firaun Ahmose I menjadikan kotanya, Thebes sebagai ibukota rasmi Dinasti Kelapan Belas.

Pada era inilah, dewa Amun-Ra menjadi lambang sembahan suci negara dan masyarakat Mesir khususnya rakyat yang tinggal di ibukota kuno Mesir Dinasti Kelapan Belas, Thebes, yang mempercayai Dewa Amun-Ra sebagai pelindung kota. Masyarakat Mesir yang menetap di ibukota Thebes memanggil Dewa Amun-Ra sebagai ‘Bapa’ dan Dewi Mut (dewi sembahan Firaun Narmer dan isteri Dewa Amun-Ra) sebagai ‘Ibu’.

Kepercayaan dan keagungan Dewa Amun-Ra diteruskan oleh penerus Firaun Ahmose I iaitu Firaun Amenhotep I (anaknya), Firaun Thutmose I, Firaun Thutmose II, Firaun Hatsheput, Firaun Thutmose III, Firaun Amenhotep II, Firaun Thutmose IV, Firaun Amenhotep III, sehingga akhirnya mahkota kekuasaan ini turun ke atas Firaun Amenhotep IV.

FIRAUN AMENHOTEP IV: PEMIMPIN YANG DILAKNAT?

Setelah menaiki takhta sebagai pemimpin Dinasti Kelapan Belas, baginda masih meneruskan legasi kepercayaan agama nenek moyangnya ke atas rakyatnya (tetapi baginda sendiri tidak pernah mengakui kewujudan Dewa Amun-Ra), sehinggalah tiba tahun kelima pemerintahan baginda. Baginda menukar nama gelarannya dari Amenhotep IV kepada Akhenaten iaitu yang membawa maksud ‘Roh Atun’. Pembaharuan yang dibawa oleh Firaun Akhenaten yang menyebarkan agama berkonsepkan monoteisme dan meninggalkan kepercayaan agama nenek moyangnya yang berkonsepkan politisme.

Berdasarkan beberapa pemerhatian, ada yang mengemukakan teori bahawasanya Dewa Atun merupakan sosok yang sama seperti Dewa Ra, kerana kedua dewa ini menyerupai sifat yang sama iaitu sebagai dewa matahari. Akhenaten tidak pernah menggambarkan atau menyamakan Tuhan sembahan baginda ini kepada bentuk haiwan, unsur alam apalagi dirinya sendiri. Baginda mengakui bahawasanya Tuhan sembahannya ini tidak mampu ditunjukkan ke dalam sebuah bentuk, iaNya mempunyai zat tersendiri. Dalam tulisan Hieroglif yang didapati dari dinding piramid atau helaian papyrus, tidak pernah dicatatkan, dilukis, dibina tugu yang menunjukkan sosok dan wajah Dewa Atun.

Walaupun Akhenaten menukarkan ke agama menyembah Tuhan yang baharu, hanya segelintir masyarakat Mesir sahaja yang berani mengikuti seruan baginda ini. Para pendeta yang memegang kepercayaan kepada Dewa Amun-Ra diarah untuk menyembah Atun, dan segala kuil sembahan yang menyembah Dewa Amun-Ra ditutup. Monumen, tugu atau segala benda yang mengangkat keagungan Dewa Amun-Ra segera dibuang dan dilarang ketika di zaman kekuasaan Akhenaten.

Segala unsur penyembahan kepada Dewa Amun-Ra diharamkan terus dan revolusi secara mendadak dan tidak pernah muncul di kalangan para Firaun mengejutkan para rakyatnya. Hakikatnya, sebelum ini, rakyat mematuhi segala arahan Firaun dan Firaun sendiri merupakan ‘undang-undang’ negara kerana para Firaun menjadi manusia perantara yang menghubungkan manusia dengan dewa Amun-Ra. Kelebihan yang diciptakan oleh para keturunan Firaun kepada dirinya ini membuatkan para rakyat tidak berani menentangnya dan jika sesiapa menentang Firaun maka bala bencana akan menimpanya.

Jadi, bagaimana dengan seorang Firaun yang dari waktu kecilnya tidak pernah berniat untuk menyembah berhala apatah lagi setelah baginda memegang tampuk kekuasaan sebagai simbol wakil para dewa ini telah menentang dewa sembahan utama mereka, Dewa Amun-Ra dan mengambil tindakan drastik menutup, menghancurkan serta membuang agama kepercayaan nenek moyangnya sendiri? Adakah dengan membuang penyembahan kepada para berhala ini, maka ianya secara tidak langsung telah membuka kelemahan ‘kedaulatan’ nya di hadapan para rakyatnya sendiri?

Ya, setelah Firaun Akhenaten melancarkan agama baharu yang dianutinya ini, ramai pendeta yang menentang baginda, bahkan ada yang mengakui baginda adalah pemimpin yang dilaknat oleh dewa. Hanya segelintir masyarakat yang setia menjadi pengikut baginda.

Nama Akhnaten sendiri dimaknai dengan ‘Pengkhianat’ dan ‘Penjenayah’ lalu setelah kewafatannya, kesemua data rekod mahupun namanya dibuang dariipada daftar keluarga diraja Firaun. Tugu Akhenaten disembunyikan dan ada yang dibuang, kuil menyembah Aten diruntuhkan atau diubah kembali menjadi kuil menyembah Amun-Ra. Segala informasi berkaitan Akhenaten dibungkam sehingga pelbagai tuduhan dilemparkan kepada sosok pemimpin ini seperti tidak pandai mentadbir negara dan pemerintahannya dilaknat oleh para dewa.

Kesemua kisah disebalik Akhenaten terkunci selama beberapa ribu tahun lamanya sebelum namanya ditemukan semula oleh para ahli arkeologi yang menggali di kawasan tapak runtuhan kota Akhenaten. Penemuan Surat Amarra dan hasil DNA dari tubuhnya yang ditemui dimakamkan di Lembah Para Raja (perkuburan kerabat diraja Firaun) berhubung kait dengan Firaun Tutankhamun (Raja Tut) membuka sebuah kotak misteri yang tersimpan rapi selama ribuan tahun. Siapakah Akhenaten ini sehingga segala data dan rekodnya dibuang dan tidak disenaraikan di dalam kerabat diraja Dinasti Kelapan Belas?

Sebelum memasuki tahun kelima pemerintahan baginda, aktiviti penyembahan kepada Dewa Amun-Ra dan kegiatan para pendeta tidak diganggu dan mereka bebas melakukannya tanpa sebarang sekatan.

Pada tahun kelima, setelah siapkan pembangunan kompleks di kota Akhetaten (El-Amara) di wilayah timur Karnak ini, maka baginda bersama ahli keluarganya berangkat dan tinggal di istana kota Akhetaten. Dengan perpindahan Firaun Amenhotep IV ke kota baharunya ini, maka secara tidak langsung baginda memindahkan pusat pentadbirannya lalu baginda mengeluarkan arahan baru mengharamkan penyembahan berhala Amun-Ra, mengubah dan namanya menjadi Akhenaten (ah keh NAH tun) ini menunjukkan baginda dengan tegas mengubah pegangan agamanya.

Zaman pemerintahan Akhenaten dikenali sebagai zaman ‘Kebenaran dan Kejujuran’. Walaupun ramai pendeta Amun-Ra dan sebahagian rakyat menentangnya, tetapi baginda tetap meneruskan urusan pentadbirannya dengan menciptakan pelbagai hubungan diplomatik dengan raja-raja yang berada di luar bumi Mesir.

Dalam buku bertajuk Akhenaten and Tutankhamen: The Religious Revolution oleh Susanna Thomas mukasurat 11, beliau menulis:

Bukti ini dapat dilihat melalui tablet yang diperbuat daripada tanah liat (berjumlah 330 tablet) yang ditemui di bekas runtuhan kota Akhetaten iaitu ‘Surat Amarna’ (tulisan dalam bahasa Akkadia-Mesopotamia) yang menyatakan bukti perhubungan diplomatik antarabangsa diantara Akhenaten dengan:

1. Raja empayar Babylonia Kadashman.

2. Raja empayar Asyur, Uballit I.

3. Raja empayar Mitanni, Tushratta.

4. Raja dari wilayah Arzawa, Tarhundaraba.

5. Raja bangsa Het, Suppililiuma.

6. Raja wilayah Ugarit, Niqm-Adda II.

Dan ramai lagi.

Dengan membawa agama kedamaian yang baharu, Akhenaten tidak memaksa rakyatnya untuk menyembah Atun. Buktinya dapat dilihat ketika mana Akhenaten membawa diri bersama keluarga dan para pengikutnya tinggal di kota baharu Akhetaten dan segala ritual agamanya hanya dilakukan di sini sahaja. Walaupun arahan tegas dari Akhenaten untuk meruntuhkan segala kuil sembahan Amun-Ra, tetapi arahannya ini tidak dilaksanakan bahkan para pendeta bersatu suara dalam menentangnya.

Tambahan pula, Akhenatan tidak mengakui dirinya sebagai dewa bahkan baginda juga tidak mahu sosoknya diagungkan sehingga tugu-tugu yang dipahat menyerupainya digambarkan sebagai kurus dan tidak sasa. Begitu juga isterinya, Nefertiti yang terkenal dengan kecantikan di bumi Mesir pada waktu itu tidak menyatakan baginda adalah gambaran Dewi Isis.

Setelah 17 tahun lamanya memerintah dengan pegangan agama menyembah Atun, maka Akhenaten pun wafat dan takhta ini diturunkan kepada Firaun Smenkhkara. Jenazah Akhenate dikebumikan di kompleks perkuburan diraja firaun yang memerintah di Amarna iaitu, Wadi Abu Hassah al-Bahari. Jenazah Akhenaten tersimpan rapi di kompleks pemakaman ini dan ajaran agama yang diperjuangkan ini diteruskan oleh para penerusnya. Tetapi setelah kewafatan Ratu Nefertiti, maka Tutankhaten menaiki takhta sebagai pemerintah Dinasti Kelapan Belas yang baharu.


Eksperimen Afro-Jerman Nazi

27 Januari setiap tahun diraikan sebagai hari memperingati peristiwa Holocaust. Tarikh tersebut dipilih kerana pada hari itu, tahanan-tahanan dari kem tahanan Auschwitz-Birkenau dibebaskan, majoritinya berbangsa Yahudi. Selain orang Yahudi, bangsa lain seperti Roma dan Slavik turut menjadi mangsa kekejaman rejim Nazi Jerman. Maka tidaklah mengejutkan bahawa mereka juga diingati pada hari tersebut. Tetapi dalam pada itu, tidak ramai tahu bahawa orang kulit hitam juga menjadi mangsa kekejaman rejim Nazi.

Pada abad ke-19, sesetengah negara Afrika dijadikan sebagai wilayah jajahan Empayar Jerman. Antara negara yang terkesan ketika itu ialah Togo dan Namibia. Tetapi itu tidak bermakna Jerman menerima mereka sepenuhnya. Walaupun pada akhir abad ke-19 dan sebelum Perang Dunia Pertama (WWI), perkahwinan campur masih lagi dibenarkan, sesetengah pegawai koloni enggan membenarkan ia berlaku. Alasan mereka, perkahwinan campur sebegini menggugat bangsa kulit putih Jerman. Menjelang tahun 1912, isu ini dibincangkan di Reichstag (Parlimen Jerman) di mana mereka bimbang anak-anak yang lahir dari perkahwinan campur ini boleh mendapat kerakyatan Jerman, sekaligus membawa kepada hak pengundian, boleh berkhidmat dalam tentera dan memegang jawatan awam seperti mana orang kulit putih Jerman.

Dan selepas WWI, wujudnya satu istilah dipanggil ‘Rhineland Bastards’ kepada anak-anak kacukan Afrika-Jerman. Mereka ini lahir hasil daripada hubungan wanita Jerman-askar koloni Afrika. Media Jerman sering menyiarkan laporan palsu mengatakan mereka merogol wanita Jerman. Namun hakikatnya, penduduk tempatan menganggap mereka berbudi bahasa dan popular kerana tidak menunjukkan perasaan dendam terhadap warga Jerman berbanding tentera Perancis sendiri. Berbanding laporan propaganda Jerman yang dijadikan hujah untuk memerangi mereka oleh rejim Nazi, hanya 400-600 kanak-kanak saja yang dilahirkan dari hubungan sebegitu berbanding jumlah populasi 20,000-25,000 warga kulit hitam di Jerman ketika itu.

Tetapi itu tidak menghalang ramai dari mengecam dan menyelar orang kulit hitam sebagai perosak kehebatan bangsa kulit putih Jerman. Buktinya, coretan Adolf Hitler dalam memoirnya, Mein Kampf, “Orang Yahudi bertanggungjawab membawa orang-orang kulit hitam ke Rhineland dengan idea merosakkan bangsa kulit putih yang mereka benci. Dari situ, orang Yahudi boleh mengurangkan tahap politik dan budaya bangsa kulit putih agar bangsa ini dapat didominasi oleh mereka.” Dalam catatan lain, Hitler turut menyifatkan plot di Rhineland sebahagian daripada plot Perancis berikutan peningkatan penduduknya yang berkulit hitam.

Dan selepas Hitler naik sebagai Cancelor Jerman dan penguatkuasaan Undang-Undang Nuremberg, kebanyakan golongan minoriti Jerman dilayan seperti bangsa asing di negara sendiri termasuk orang kulit hitam. Bagi memburukkan lagi keadaan, timbul satu kajian dari seorang ahli antropologi Jerman bernama Dr Wolfgang Abel berkenaan kanak-kanak Afrika-Jerman dan Asia-Jerman. Dalam kajian tersebut, Abel menyifatkan kanak-kanak kacukan ini agresif, psikotik dan dianggap lemah berbanding kanak-kanak bangsa Aryan. Beliau turut menyifatkan wanita yang mengandungkan anak-anak ini tercemar kerana menjadi medium bagi bangsa asing untuk melahirkan anak-anak sebegini.

Akibatnya,  pada tahun 1937, Gestapo diarahkan mengumpul orang kulit hitam seramai mungkin. Ramai dibunuh, dihantar untuk dimandulkan atau dipaksa jadi bahan uji kaji manusia. Bagi orang kulit hitam bukan warga Jerman pula, mereka tidak dihantar pulang. Kebanyakan mereka turut dibunuh atau dipenjarakan tanpa bicara. Dan bagi ‘Rhineland Bastards’ pula, mereka dipaksa menjalani proses pemandulan seperti diarahkan oleh rejim. Berdasarkan rekod, lebih 400 proses pemandulan direkodkan tetapi ada yang terselamat dari proses tersebut seperti Hans Massaquoi. Massaquoi terselamat berikutan status beliau sebagai cucu kepada raja puak Vai di Liberia, Momolu Massaquoi. Pihak Nazi mahu mempergunakan status beliau sekiranya mereka berjaya merampas semula wilayah-wilayah Afrika yang terlepas dari tangan Jerman selepas WWI. Bagi wanita-wanita Jerman yang mengandung hasil dari hubungan dengan lelaki berketurunan Afrika, mereka dipaksa menggugurkan kandungan.

Selain dipaksa menjalani proses pemandulan, mereka juga dinafikan hak bekerja, hak kerakyatan dan hak untuk berkahwin dengan lelaki atau wanita kulit putih Jerman. Kanak-kanak kulit hitam pula dinafikan hak bersekolah dan ramai tidak dibenarkan melanjutkan pelajaran ke universiti atau mendapatkan latihan profesional. Dan apabila peluang bekerja semakin berkurangan, warga Afrika-Jerman ini turut dipaksa berlakon dalam filem-filem propaganda Nazi yang memaparkan kepulangan koloni-koloni Afrika kepada Jerman sebagai sumber pendapatan. Lebih buruk, ada juga dipaksa menjadi sebahagian daripada hiburan sarkas di mana mereka dipaksa memakai skirt rumput, duduk di hadapan pondok lumpur dan berlagak seperti orang gasar. Warga Jerman yang menonton akanketawa dan mengejek mereka tanpa mengetahui orang yang digelakkan itu sebenarnya boleh berbicara dalam Bahasa Jerman. Berdasarkan statistik, 400 zoo manusia wujud di Jerman pada tahun 1930-an. Selepas ia diharamkan pada tahun 1939, mereka dipaksa bekerja sebagai buruh paksa dan dilabel buruh asing semasa Perang Dunia Kedua (WWII).

Ada sesetengah askar kulit hitam yang bernasib baik berkhidmat sebagai tentera Wehrmacht semasa WWII. Tetapi bilangan mereka amat sedikit. Namun itu tidak menghalang mereka dari mendaftar sama ada dengan Hitler Youth atau Wehrmacht. Dan ada juga warga kulit hitam bukan kerakyatan Jerman yang mendaftar sebagai askar upahan semasa kempen di Afrika bersama Afrika Korp dan Timur Tengah. Ini yang mendorong Wehrmacht menubuhkan legion tertentu seperti dalam satu kes, Legion Arab Bebas yang ditubuhkan oleh Mufti Baitulmaqdis, Mohammed Amin al-Husseini. Semasa kempen Nazi di Tunisia, ramai warga Arab Tunisia dikerah menyertai legion tersebut.

Berdasarkan rekod, tiada polisi rasmi berkenaan warga kulit hitam Jerman. Cadangan polisi rasmi berkenaan mereka pernah dipertimbang oleh ketua Schutzstaffel (SS), Heinrich Himmler semasa mengadakan tinjauan berkenaan bilangan populasi kulit hitam di Jerman dan negara-negara jajahan Nazi Jerman. Himmler pernah mempertimbang untuk mengumpulkan mereka seperti mana yang dilakukan populasi Yahudi tetapi ia tidak pernah dilaksanakan. Walau bagaimanapun, itu tidak menghalang rejim dari menahan dan memenjarakan mereka dalam kem-kem tahanan Nazi. Antara mangsa kekejaman rejim:

a) Hilarius Gilges merupakan seorang artis jalanan Afrika-Jerman berusia 24 tahun dan merupakan anak jati Dusseldorf, Jerman. Merupakan anak kepada seorang pekerja tekstil wanita Jerman dan lelaki Afrika yang tidak dikenali, pegawai-pegawai SS menahannya bukan saja atas sebab warna kulit tetapi juga kerana pendirian politiknya yang berbeza. Dan semasa dalam tahanan, mereka menyeksa dan membunuh Gilges, sekaligus menjadikan dirinya mangsa pembunuhan pertama di Dusseldorf semasa pemerintahan rejim. Sebagai memperingati Gilges, sebuah plaza di bandar itu dinamakan sempena namanya pada tahun 2003.

b) Valaida Snow merupakan bintang jazz yang meningkat naik. Berbakat dalam bidang nyanyian dan tarian, wanita jelita ini juga mahir bermain alat muzik termasuk saksofon dan klarinet. Pada tahun 1939, rakannya yang juga pejuang pembebasan Perancis, Josephine Baker memberi amaran akan kemunculan rejim Nazi dan menasihatkan Snow untuk pulang ke Amerika Syarikat. Tetapi Snow pergi ke Denmark, salah satu negara yang dijajah Nazi. Di situlah, beliau ditahan dan dipenjarakan di kem tahanan Wester-Faengle. Selepas 18 bulan dalam tahanan, Snow dibebaskan sebagai pertukaran tawanan dan kembali ke New York dalam keadaan hampir mati dan mempunyai berat 65 paun. Beliau kembali semula ke pentas sebagai penghibur tetapi trauma yang membelenggunya semasa dalam tahanan mengubah dirinya menjadi orang yang berbeza.

c) Mahjub bin Adam Mohamed merupakan askar yang berkhidmat dengan Jerman semasa WWI di koloni Timur Afrika Jerman. Selepas tamat perang, Mahjub berhijrah ke Jerman dan berkahwin dengan seorang wanita dari Sudetenland. Dan seperti ramai warga kulit hitam Jerman, beliau berlakon dalam beberapa filem yang memerlukan watak orang kulit hitam. Dan pada masa ini juga, Mahjub turut mempunyai hubungan dengan beberapa wanita Jerman dan mendapat beberapa orang anak. Rejim Nazi tidak menyukai apa yang dilakukannya lalu beliau ditahan atas tuduhan merosakkan kesucian bangsa Aryan. Mahjub ditahan tanpa bicara di kem tahanan Sachsenhausen dan meninggal dunia tiga tahun kemudian. Mahjub diberi penghormatan sebagai lelaki kulit hitam pertama diberikan memorial di Jerman sebagai mangsa kekejaman rejim Nazi.

Dendam rejim Nazi Jerman tidak terhenti pada warga kulit hitam Jerman saja, ia termasuk mana-mana warga kulit hitam yang dianggap memusuhi rejim. Semasa Perang Perancis, ramai askar Perancis termasuk askar-askar dari koloni mereka ditawan. Dan mereka menjadi mangsa jentera propaganda Jerman yang menganggap mereka sebagai hamba kepada Perancis yang memerangi rejim atas alasan menyelamatkan tamadun manusia dari jadi mangsa rejim. 3,000 pegawai dan tentera Afrika-Perancis ini dihukum bunuh semasa dalam tahanan. Dan jika ada yang merasakan mereka mendapat layanan saksama dalam kem, anda salah. Mereka turut didiskriminasi dan mendapat layanan lebih buruk berbanding rakan tawanan yang berkulit putih. Dan sebagai tambahan, tiada sebarang usaha merekodkan bilangan askar atau orang awam berkulit warna yang terbunuh semasa kempen Afrika Korp di Afrika Utara atau di Timur Tengah. Walaupun ada yang berhujah perang berlaku di kawasan gersang, tetapi itu juga menunjukkan sikap diskriminasi dan tiada usaha untuk mengiktiraf mereka yang terbunuh ini.

Mungkin atas sebab inilah, mengapa respon Jerman terhadap krisis pelarian yang melanda Eropah bercampur-campur. Pengajaran yang diambil dari peristiwa Holocaust dan respon kelompok liberal terhadap usaha kemanusiaan ini seharusnya dipuji. Namun pada masa sama, respon kelompok pelampau haluan kanan yang bimbang akan situasi imigran ini. Ia sebenarnya merujuk pada satu visi masyarakat Jerman sejak tahun 1945; idea walau seberhak mana kelompok ini diberi peluang di Jerman, selagi mana mereka bukan berkulit putih, selagi itulah mereka tidak layak digelar warga Jerman.

Walau bagaimanapun, pengakhiran rejim Nazi Jerman selepas WWII ini bukan bermakna pengakhiran kepada diskriminasi Afro-Jerman. Ini kerana timbul satu laporan dari Pertubuhan Bangsa-Bangsa Bersatu (PBB) yang memberi amaran kepada pelancong-pelancong kulit hitam dari tidak pergi ke kawasan-kawasan gelap dan tinggi risiko jenayah. PBB turut menyiasat dakwaan guru-guru Jerman sengaja memberi gred rendah kepada kanak-kanak Afro-Jerman dan berlakunya diskriminasi dari segi pekerjaan terhadap kelompok ini.

SUMBER